27 февраль, 2021, 08:00\nТеглар:Манчестер Юнайтед | Алекс Фергюсон\nSPORTS.uz Англия Премьер-лигаси тарихидан сўзлайди…\n1995 йилнинг баҳорида камтарин «Блэкберн» жамоаси Англия чемпионлигини нишонлади. «Манчестер Юнайтед» билан бўлган курашда Алан Ширер бошчилигидаги жамоа кучлироқ чиқди. 1993/94 йилги олтин дублдан сўнг, «қизил иблислар» чемпионлик учун асосий даъвогар эди, бироқ клуб сўнгги турда «Вест Хэм» билан дуранг қайд этиб ғолибликни қўлдан бой берди. Эътиборлиси шундаки, параллел кечган ўйинда «Блэкберн» мағлубиятга учраган эди. Чемпионатнинг сўнгги тури якунланиши билан «Ивун Парк»да байрам бошланди. Алекс Фергюсон эса, чуқурга ўйга толди…\nЁзда шотландиялик мураббий жамоанинг суяги саналган Пол Инс, Андрей Канчельскис ва Марк Хьюзга жавоб бериб юборди. Инглиз журналистлари, мураббий нимани режа қилаётганига ҳақида турли тахминларни ёғдириб ташлади. Боз устига, январь ойида мухлисларга қўл кўтаргани учун футболдан четлатилган Эрик Кантона таркибга қўшиб олинди.\nАмалдаги чемпион Алан Ширерни жамоада сақлаб қолди. Бош мураббий – Кенни Далглиш эса, истеъфога чиқди. Айнан шу фактор клубни чемпионлик пойгасидан эрта чиқиб кетишига сабаб бўлди. Барча энди «қизил иблислар»ни тўхтатиб қолишга қодир бошқа куч йўқ деб ўйлаган бир пайтда, «Ньюкасл» катта саҳнага чиқиб келди. Далглиш сингари «Ливерпуль» афсонаси – Кевин Киган мураббийлигида клуб жуда яхши старт олди. 1992 йилда элитага қайтган жамоани таниқли ишбилармон – Жон Холл сотиб олди. У қисқа фурсатда таркибни кучайтирди. Лес Фердинанд, Давид Жинола ва Уэррен Бартон жамоага таклиф этилди.\nКевин Киган шогирдлари АПЛнинг илк 10 турида 9 ғалаба эришди ва пешқадамга айланиб олди. Ўша мавсумда Лес Фердинандни тўхтатиб қолиш имконсиз эди. У илк 10 баҳсда 8 бор рақиб дарвозасини ишғол қилади. Чемпионлик учун асосий даъвогар – «Манчестер Юнайтед» турнирни «Астон Вилла»га (3:1) мағлуб бўлишдан бошлади. Ўша мавсум «қизил иблислар» таркибида Пол Скоулз, Никки Батта, ака-ука Невилл ва Дэвид Бекхэм дебют қилди. Алекс Фергюсонинг таркибни кескин ёшартириши мутахассисларда турли хил фикр уйғотди. Айниқса, “BBC” канали эксперти – Алан Хансен очиқчасига танқид қилишга ўтиб кетди.\n«Бу болалар билан АПЛда ғалаба қозонишнинг имкони йўқ. Улар ҳали жуда ёш».\nКўп ўтмай ёшларга суянган жамоа қаторасига 5 та ўйинда ғалаба қозонди, бироқ мусобақа жадвалида «Ньюкасл»ни қувиб ўтишнинг имкони бўлмади. Бу пайтга келиб, Кевин Киган шогирдлари тўхтатиб бўлмас кучга айланган эди. Мураббий ўз шогирдларига айтган сўзларидан бир парча:\n«Мухлислар ҳафта давомида тинмай меҳнат қилади ва футбол томоша қилиш учун пул йиғади. Сизлар дам олиш кунларни уларни хурсанд қилишга мажбурсизлар. Уларга ғалаба керак, бироқ 3:3 ҳам чакки натижа эмас. Нурсиз дурангдан кўра, жанговар ўйин афзал»\nБундай сўзлардан руҳланган йигитлар эркин ўйнашга тушиб кетди. Айниқса, дриблинг ва финтларни севгани учун Франция терма жамоасига чақирилмаган Давид Жинола эркин тўп суришни бошлади. Бутун «Ньюкасл» бир муштга айланган эди.\n1995 йилнинг октябрь ойида дисквалификацияси якунланган Кантона курашга қўшилди. Ўзининг дебют учрашувидаёқ Эрик «Ливерпуль»га қарши ўйинда майдонга тушди. Гол ва ассист қайд этган йигит, тезда мухлислар эътиборига тушди. Ўйин 2:2 натижаси билан якунланган бўлса-да, Эрикнинг қайтиши мухлислар орасида фурор кўтарилишига сабаб бўлди.\nАлекс Фергюсон учун Кантона жуда муҳим фигура эди. Режа бўйича у жамоанинг ёш ва тажрибали футболчилари ўртасида кўприк бўлиши лозим эди. Буни шотландиялик мутахассис ўзининг автобиографиясида ҳам таъкидлаб ўтган.\n«Машғулотлардан сўнг, йигитлар ўртага пул тикиб ўйин ўйнади. Ўйин шартига кўра, ҳар бир футболчи ўртадаги саватга пул ташлаши лозим эди. Ушбу пулларни қўлга киритиш учун аввалдан тайёрланган қоғозлар орасидан кераклигини саватчадан олиш лозим эди.\nБарча ёш футболчилар ўзлари тиккан пулларни қайтариб олишга муваффақ бўлишди. Пол Скоулз ва Никки Баттга омад кулиб боқмади. Барчадан кўпроқ пул ютиб олган Эрик уларга оз ютуғини тақсимлаб берди. Эндигина асосий жамоага ўтган йигитлар учун 7,5 минг фунт икки ойлик маош дегани эди».\nКантона эффекти узоқ давом этмади. Клуб ноябрь-декабрь ойларида 8 ўйиннинг атиги иккитасида ғалаба қозонди, холос. Бу пайтга келиб, Киганнинг жамоаси МЮдан 10 очко илгарилаб кетган эди. Янги йилга икки клуб футбол мухлисларига ажойиб совға тақдим этди. «Ньюкасл» ўз уйида кўпчилик томонидан чемпион бўлиши айтилаётган «Манчестер Юнайтед»ни қабул қилди. Меҳмонлар яққол фаворит бўлишига қарамай, Энди Коул ва Рой Киннинг голлари «Манчестер Юнайтед»ни чемпионлик пойгасига қайтарди. Кевин Киганнинг олтин медаллар ҳақидаги ширин хаёллари тарқаб кетди. Шотландиялик мураббий ўзи истаган жамоани шакллантиргани ўша ўйин яққол кўзга ташланди.\nЯнги йилдан сўнг, «Ньюкасл» тезда ўзига келди. Киган шогирдлари қаторасига 5 та ўйинда ғалаба қозонди. Қўшимчасига, Холл жамоага «Парма» ҳужумчиси Фаустино Асприльини олиб келди. Колумбиялик форварднинг келиши, чемпионликка бўлган ишончни янада ортиб кетишига сабаб бўлди.\nБу паллада «Манчестер Юнайтед» очко улашиш билан банд эди. Аввалига, «Тоттенхэм»га 1:4 ҳисобида мағлуб бўлган бўлса, кейин «Астон Вилла» билан дуранг қайд этди. Оқибатда, ўртадаги фарқ яна 12 баллга етди.\nФевраль ойидан бошлаб, Эрик Кантонани таниб бўлмай қолди. Француз ўз спорт формасини тўлиқ тиклаган эди. У йўлидан чиққан рақибларни янчиб ўтиб кетишни бошлади. «Манчестер Юнайтед» эса, ўзига келди. Клуб «Астон Вилла»дан сўнг, ҳеч ким била очко бўлишмади. «Ньюкасл» билан ўзаро ўйинга қадар ўртадаги фарқ 1 очкога қадар қисқарди. «Олд Траффорд»даги чемпионлик ўйини олдидан Кевин Киган шогирдлари «Вест Хэм» ва «Манчестер Сити» билан ўйинларда очко йўқотгани панд бериб қўйди. Олтин медаль учун асосий даъвогар бўлиб турган жамоа ҳал қилувчи ўйинга тушкун кайфиятда етиб келди.\n«Орзулар театри»даги матч «Ньюкасл»нинг устунлигида ўтди. Петр Шмейхелнинг қаҳрамонлиги ва дарвоза тўсини мезбонларни муқаррар голдан бир неча бор қутқариб қолди. 52-дақиқада Эрик Кантона катта саҳнага чиқди ва гол киритди. Ўйин минимал ҳисобда «қизил иблислар» фойдасига ҳал бўлди.\nБу мағлубият «Ньюкасл»га психологик зарба йўллади. Оқибатда, кейинги ўйиндаёқ Кевин Киган қўпол хатога йўл қўйди. «Ливерпуль»ни 3:2 натижаси билан енгиб турган бир пайтда, мураббий захирадан ҳужумчиларни майдонга ташлади. Бу таваккал қарор учун «Ливерпуль» иккита қарши ҳужум билан жавоб берди.\nБу пайтга келиб, МЮ муваффақиятни ривожлантириш билан банд эди. Эрик кетма-кет АПЛнинг 6 та ўйинида гол киритди. Жамоа Англия кубоги финалида «Ливерпуль» мағлуб этилди. Ғалаба голини Эрик Кантона киритганини дарров пайқаган бўлсангиз керак. Жамоа «Саутгемптон»дан мағлуб бўлганига қарамай, МЮ рақибидан 3 очко илгарилаб кетди. Боз устига, захирада яна битта матч бор эди. Алекс Фергюссон қулай вазиятдан фойдаланди ва Кевин Киганга руҳий босим ўтказди.«Ньюкасл»нинг «Ноттингем» билан учрашув олдидан шотландиялик мураббий «Лидс»га қарши ўйинларни ёдга олди.\n“Биз ҳам «Ньюкасл»ҳам «Лидс»ни мағлуб этдик. Ўйлашимча, «Лидс»га нисбатан «Ньюкасл»га қарши ўйин осонроқ кечган. Ахир, бу «Манчестер Юнайтед»га қарши ўйин эмас!”\nБу интервью омма юзини кўргач, Киган жаҳл отига минди. “Sky Sports”нинг тўғридан-тўғри эфирида очиқчасига жавоб қайтарди.\n“Мен авваллари Фергюсонинг сўзларига эътибор бермадим, бироқ ҳозир у ғазабимни қўзғатди. Унга айтиб қўйинг, биз ҳали чемпионлик учун курашдан чиққанимиз йўқ. Улар ҳали «Мидлсбро» билан ўйинда 3 очко ишлаб олиши керак. Умид қиламанки, якунда уларни қувиб ўтамиз”.\nБу сўзлар орқали Киган ўз позициясини кўрсатди, бироқ ўқ нишонга бориб теккан эди. «Ньюкасл» ўз уйида «Ноттингем»ни енга олмади. 1:1 ва чемпионлик учун барча имкониятлар қўлдан чиқиб кетди. «Қизил иблислар» чемпионатнинг сўнгги турида «Мидлсбро»ни муаммосиз (3:0) мағлуб этишди. Ортдан қувиб келаётган «Ньюкасл» сўнгги турда «Тоттенхэм» билан дуранг қайд этди.\nЗамонавий, номдор йигитлардан ташкил топган Киган жамоаси қишда чемпионлик учун асосий даъвогар эди, бироқ пойганинг финиш қисмида «Юнайтед» уларни қувиб ўтди. Фергюссоннинг “болалари” жисмонан ва руҳан улардан кучлироқ эканлигини кўзга ташланиб қолди. «Қизил иблислар» қишдан сўнг, 7 та ўйинни сўнгги дақиқаларда ўз фойдасига ҳал этганини алоҳида эътироф этиш лозим. Устозлари сингари кучли характерга эга болалар мавсум сўнггида чемпионликни ҳақли равишда нишонлади.\nМураббийлар ўртасидаги курашда Алекс уддабуронроқ чиқди. Киган унинг провокациясига учди ва ўз репутациясининг кескин тушиб кетишига сабаб бўлди. Келаси мавсумда, «Ньюкасл» Алан Ширерни «қизил иблислар» бурнини тагидан илиб кетди, бироқ аввалгидек темпда футбол намойиш эта олмади. 1997 йилда Киган истеъфога чиқарилди.Янги аср арафасида, Киган драматик кечган чемпионлик пойгасини ёдга олди.\n“Ўша мавсум мен қўлимдан келган барча ишни қилдим. «Юнайтед» эса, кўз ўнгимизда ўсди. Хансен томонидан болалар деб таърифланган йигитлар ҳозир супер футболчиларга айланди. Уларнинг меҳнати билан «Манчестер Юнайтед» требл қайд этди”.\nЧемпионлик масаласини ҳал этган Эрик Кантона 1997 йилда 30 ёшда бутсаларини михга илиб юборди. Шунга қарамай, у 90 йилларда жамоа таркибида тўп сурган энг кучли футболчи сифатида абадий тарихда қолади.\nАлекс Фергюсоннинг "Манчестер Юнайтед"даги энг омадсиз трансфери ким?\nАнчелотти нима учун МЮ таклифига рози бўлмаганди?\nМЮ Фергюсондан кейин, илк бор бундай натижага эришди


Эътиборингизга бутун дунёдаги бош ошпазлар сирларини ҳавола этамиз. Улар сизга моҳир ошпазлар даражасида таом тайёрлашни ўрганишга ёрдам беради.\n1. Энг серсув гўшт\nТовуқ ёки ёғсиз чўчқа гўшти узоқ қовурилади, бунда гўштни қурутқориш хеч гап эмас. Буни олдини олиш учун европалик ошпазлар айёрона усулни қўллайдилар – махсус намакобда ивитиш. Бундай намакобни тайёрлаш жуда осон: 1 литр сувга 1/4 стакан туз ва таъбга қараб 1/2 стакан шакар солинади. Кейин эса гўшт сувга тўлиқ бўктирилиб, совутгичга юборилади.\nНамакобда ушлаб туриш вақти маҳсулотнинг ҳажмига оғирлигига боғлиқ – 1 кг гўшт 1 соат, бироқ 8 соатдан ортиқ ва ярим соатдан кам ушлаб турилмаслиги керак. Бундан ташқари, кичик бўлаклар, масалан товуқ оёқлари ҳақида айтадиган бўлсак, вақт бўлакнинг ўртача оғирлиги билан ҳисобланади. Тайёрлашдан олдин гўшт юзасидан туз қолдиқларини олиб ташлашни унутманг.\n2. Хушбўй зираворлар\nЗиравор, масалан қора мурч ёки зира ўз таъмини тўлиқ таомга бериши учун уни қуруқ товада қизитиб олиш, кейин эса майдалаш зарур. Бу тош хавончада амалга оширилса, унинг ажойиб ҳиди умуман йўқолмайди. Майдаланган қора мурчни думалоқ мурчга алмаштириб кўринг – уни майдалаб, таомга солсангиз одатий таъмга қанчалик маза беришини кўрасиз.\n3. Яхши “кўтарилган” пишириқлар\nХамир аъло даражада тайёрланиши учун бор-йўғи битта оддий қоидага амал қилинг: ёғ ва тухумни бир кун давомида хона ҳароратида қолдиринг.\n4. Қарсилдоқ балиқ\nОқ балиқ гўштининг усти иштаҳаочар қарсилдоқ бўлиши учун уни грилда қовуришдан олдин устига майонез суртиш лозим. Бунинг учун ошпазлар чўткасини олиб унинг учини соусга ботиринг ва бир неча тезкор ҳаракатлар билан балиқ устига суртинг. Ана энди таъбга қараб туз сепиб, уни грилга қўйинг. Балиқ гўшти юзасининг ажойиб юпқа қарсилдоқ бўлиши кафолатланади.\n5. Ёғсиз лаҳм гўшт\nДунёдаги машҳур ошпазлардан бири Ален Дюкасс лаҳм гўштни мазали қилб пишириш сирини очди. Қовуриш жараёнида у гўшт бўлагини товага ёғ қавати бўлган тарафи билан жойлаштиради. Бу гўштни мазали қилибгина қолмай, бошқа ёғ ишлатиш заруратидан озод этади.\n6. Ёқимли картошка пюреси\nҚайнатилган картшокани пюрега айлантиришдан олдин уни яхшилаб қуритиш керак. Бунин гучун уни қуруқ товага солинг ва қолиб кетган сув парлангунига қадар ушланг. Асосийси, картошка юзаси қовурилишни бошлмаслиги керак. Ана шундан кейингина пюрени тайёрлаш лозим – бу усул жуда майин ва ажойиб таом тайёрлашингизда ёрдам беради.\nКичик сир: пюрега айлантириш жараёнида қайноқ сут сизга сачрамаслиги учун картошкани бироз эзиб, кейин суюқлик қўшиш тавсия этилади.\n7. Энг мазали блинчиклар\nРецептидан қатъий назар блинчиклар учун тайёрланган хамирга доим катта қошиқда яхши сметана қўшиш мақсадга мувофиқ. Бу усул барча ҳолатлар – ширин ёки ширин бўлмаган блинчикларни тайёрлашда ўз самарасини беради. Улар майин ва мазали чиқади, қиймани ўраш давомида ёрилиб кетмайди.\n8. Шакар ширинликлар учун эмас\nШакар туз каби зиравор бўлиши мумкин. Янги, консерваланган томат ёки томат пастаси ишлатиладиган ҳар қандай таомга бир чимдим шакар қўшинг. Бу уларнинг нордонлигини йўқотиш ва таомнинг ҳақиқий таъмини билиш имконини беради.\n9. Идеал даражада тайёрланган лаҳм гўшт\nЭндигина совутгичдан олинган гўштни ҳеч қачон қовурманг. Уни хона ҳароратида бир-икки соатга қолдиринг. У “исиб олади” ва тайёрлаш жараёнида бир хил қовурилади. Айнан шу туфайли қовурилиши қай даражада бўлишидан қатъий назар лаҳм гўштни идеал даражада тайёрлайсиз. Усти қарсилдоқ бўлиши учун гўштни қовуришдан олдин қоғоз сочиқча билан қуритиб олинг.\n10. Энг мураккаб таом – ажойиб глазунья\nИдеал глазуньянинг уч асосий таркиби мавжуд: қалин деворли това, сариёғ ва паст ҳарорат. Товани бироз қиздириб олинг ва ярим чой қошиқ сариё солинг. У “вишилламасдан” эриши керак. Кейин товага тухум чақиб, 4 дан 5 дақиқагача тайёрланг. Туз сепинг ва кейин таътиб кўришингиз мумкин.\n12. Шаффоф қайнатма шўрва\nШаффоф товуқ қайнатмаси – кўплаб шўрва, қайла ва бошқа таомлар асоси саналади. Қайнатма “шишасимон” бўлиши учун шўрва учун махсус товуқ гўштидан фойдаланиш ва қопқоғини ёпмасдан 3 соатдан кам бўлмаган вақт давомида жуда паст оловда пишириш, ўз вақтида кўпигини олиб қайнаб кетишга йўл қўймаслик керак. Бир ярим соатлик қайнашдан кейин қайнатмага петрушка ёки сельдер илдизи, сабзи ва пиёз солиш мумкин.\nМол ва қўй гўштидан қайнатма тайёрлашда эса уларни майдалаб, қуруқ қизитилган товага қора қарсилдоқ юза хосил бўлгунча солиб, кейин қайнатмага қўшиш лозим. Бу таомга ғаройиб таъм ва ранг беради.\n13. Қарсилдоқ нон\nУй шароитида нон тайёрлаганда уни қарсилдоқ бўлишида мураккабликлар юзага келади. У жуда рангсиз ҳолатда қолиб, деярли тошга айланиб қолади. Муаммони ҳал қилиш йўли жуда осон: газ духовкасига бироз сув тўлдирилган идиш қўйинг. Пар ўз ишини амалга оширади – ноннинг юзаси қарсилдоқ, чиройли бўлади.\n14. Пиёзни тўғри қовуринг\nТовани ўрта оловга қўйинг, уни қизитинг, сариёғ ва ўсимлик ёғи қўшинг ва тўғралган пиёзни туз билан солинг. Туз бир вақтнинг ўзида бир неча вазифани бажаради: ёқимсиз ҳиддан халос этади, пиёзга тезроқ тайёр бўлиш ва бироз ширинлик таъмини бериб, карамеллаштиришда ёрдам беради. Пиёзни фақат сариёғда қовуриш мумкин, у қизиш жараёнида қорайиб кетмаслиги учун эритилган ёғдан фойдаланинг.\n15. Саримсоқдан қўрқманг\nСаримсоқдан нафақат вампирлар қўрқишади. Ахир оғиздаги бадбўй ҳид ишга оид ёки романтик учрашувнинг “белига тепиши” мумкин. Агар бу сабзавотни ёқтирсангизу, кўришишни истаётган одамни чўчитиб юборишдан қўрқаётган бўлсангиз, уни таомга солманг, тарелкага саримсоқ суртинг. Таомга унинг ҳиди ўтади, сиз эса ёқимсиз ҳидни четлаб ўта оласиз.\nБонус: куйишга қарши қатламга эга товаларга йўқ деймиз!\nСезган бўлсангиз керак, замонавий товаларнинг кўпчилигида қарсилдоқ егуликларни тайёраш қийин. Бунинг сабаб таг олиш қарши қаватдир. Бундай товаларда фақат тухум, омлет ва блинчилар тайёрланг. Агар балиқ, гўшт ёки картошка юзаси қарсилдоқ чиқишини истасангиз, таг олишга қарши қатламга эга бўлмаган яхши това сотиб олинг ва фарқни ҳис этинг.\ndepositphotos, depositphotos превьюсидаги суратлар\n2018-04-29 23:07:22 1783 0 Манба: adme.ru


Самарқанд вилояти ҳокими Эркинжон Турдимов ўз сайтини очди / Ўзбекистон янгиликлари, энг сўнгги хабарлар\nПойтахтдаги бекатларда тунаётган аёлларни бунга нима ма...\n12 декабр 2019 17:24\n12 декабр 2019 15:55\n12 декабр 2019 14:54\nЖАМИЯТ 0 Шархлар 869 кўрилди\nСамарқанд вилояти ҳокими Эркинжон Турдимов ўз сайтини очди\nдек 18 / 2018\nСамарқанд вилояти ҳокими вазифасини бажарувчи Эркинжон Турдимов turdimov.uz сайтини ишга туширди. Сайтда Самарқанд вилоятидаги янгиликларни ёритиш, халқ фикрининг бериб боришга алоҳида эътибор қаратилган.\nТурдимов июль ойида Самарқанд вилоятига раҳбар этиб тайинлангач, аҳоли билан бевосита мулоқот қилиш мақсадида телеграм мессенжери орқали мурожаатларни қабул қилишни бошлаганди. Вилоят ҳокимлиги хабарига кўра, декабрь ойигача телеграм орқали 3 200 га яқин мурожаат келиб тушиб, уларнинг аксарияти ўз вақтида ечим топган.\nШунингдек, вилоят телевидениесида ҳокимлар ва уларнинг ўринбосарлари, вилоятдаги бошқарма ва идоралар раҳбарларининг халқ билан тўғридан-тўғри мулоқотларини йўлга қўйди. Ушбу кўрсатувлар бир вақтнинг ўзида вилоят ҳокимининг фейсбукдаги саҳифасида намойиш этиб борилмоқда.\nСурхондарё вилояти ҳокими ободонлаштириш ишлари билан таниш учун 180 км поездда юрди\nСамарқандда янги цемент заводи ишга туширилди\nСамарқандда икки кишини тупроқ босиб қолди, улардан бири вафот этган


“Ўзбекнефтгаз”: Бошқарув раиси томонидан Шўртан конидаги геологик излов-қидирув, газ қудуқларини бурғилаш, капитал таъмирлаш ишлари ҳолати ўрганилди — Teletype\n“Ўзбекнефтгаз”: Бошқарув раиси томонидан Шўртан конидаги геологик излов-қидирув, газ қудуқларини бурғилаш, капитал таъмирлаш ишлари ҳолати ўрганилди\n“Ўзбекнефтгаз” АЖ Бошқаруви раиси Меҳриддин Абдуллаев бошчилигидаги “Ишчи гуруҳ” аъзолари табиий газ қазиб чиқарилиши ҳолатини жойида ўрганиш мақсадида Шўртан нефть ва газ қазиб чиқариш бошқармасида бўлди.\nБошқарув раиси белгиланган режани бажарилиши ҳамда янада яхшироқ натижага эришиш учун барча қурилмаларни барқарор ишлаши, қурилмаларини модернизация қилиш лойиҳаларини ҳолати билан танишди.\nШунингдек, амалга оширилаётган геология-қидирув ишларининг ҳолати муҳокама қилиниб, “Шўртан” конининг энг қуйи қатламларини ўзлаштириш мақсадида янги “Терриген-1” юра қудуғини бурғилашга тайёргарлик жараёнлари ўрганилди.\nТаъкидлаш керакки, 2021 йилда “Шўртан” кони ҳудудида “3D” сейсмик-қидирув ишлари олиб борилди ва коннинг имкониятлари синчковлик билан ўрганилди. Натижада, 300 дан ортиқ қудуқларнинг маълумотлари таҳлил қилиниб, комплекс рақамли моделлаштириш асосида янги “Терриген-1” қудуғини бурғилаш учун асос яратилди.\n“Шўртан” кони ҳудуди тарихда илк бор 4750 метр қуйи терриген қатламигача тушилади ва шу чуқурликка қадар бурғилаш ишлари амалга оширилади. Бошқарув раиси бу ўта муҳим вазифа эканлигини барча англаши кераклиги ҳамда бунинг учун зарур чоралар кўрилишини билдирди.\nУглеводородларнинг янги захираларини ўстириш ҳамда ишга туширилиши режалаштирилаётган “GTL” заводини хомашё базасини билан таъминланиши бўйича кўрсатмалар берилди. Бошқарув раиси томонидан тегишли масъулларга топшириқлар берилди ва 2022 йилда ҳам бурғилаш ишларини давом эттириш, қудуқларни ишга тушириш бўйича тегишли департамент бошлиқлари, пудратчи ташкилот вакилларига вазифалар белгилаб берилди.\nИшнинг сифатли ташкил этилиши ҳамда чора-тадбирларнинг белгиланган муддатда бажарилишиучун “Ишчи гуруҳ” аъзолари, департамент бошлиқлари, бошқарма директори, ўринбосарлари ва мутахассисларига алоҳида вазифалар берилди.\nЭслатиб ўтамиз, Шўртан нефт ва газ қазиб чиқариш бошқармаси йил якуни билан 9,0 млрд куб метр, шундан декабрь ойида - 775,9 млн куб метр табиий газ қазиб чиқариш белгиланган.\nDecember 18, 2021, 03:20


“Реал” қишда нақ 6 нафар футболчиси билан хайрлашмоқчи | Qalampir.uz\n“Реал” қишда нақ 6 нафар футболчиси билан хайрлашмоқчи\nСпорт\t08 Ноябрь 2021 15:45 2799\nМадриднинг “Реал” клуби қишки трансфер мавсумида бир қанча футболчиларини сотувга қўйишни режлаштирмоқда. Бу ҳақда АS нашри хабар бермоқда.\nНашрнинг хабарига кўра, “қаймоқранглилар” Хесус Вальехо, Лука Йович, Эден Азар, Гарет Бэйл, Марсело ва Иско каби футболчиларни трансферга қўймоқчи.\n“Қироллик клуби” таркибни тубдан янгиламоқчи ва юқорида номи келтирилган футболчиларни жамоага ортиқ кераги йўқ, деб ҳисобламоқда. Мадрид клуби сотувдан тушган маблағни франциялик ҳужумчи Килиан Мбаппени сотиб олиш, ҳамда Винисиус Жуниор билан янги шартнома имзолашга сарфлашни мўлжалламоқда.\nЭслатиб ўтамиз, аввалроқ Эден Азарга АПЛнинг икки клуби “Ливерпуль” ва “Челси” қизиқиш билдираётгани ҳақида хабар қилгандик. “Туманли Альбион”нинг икки жамоаси бельгияликнинг маоши борасида келишувга эришса, у билан шартнома имзолашга тайёрлигини билдирган.\nМаълумот ўрнида, Испания чемпионатининг жорий мавсумида “Реал” 27 очко тўплаган ва Ла Лига турнир жадвалида 2-ўриндан жой олган. Мадридликлар пешқадам “Реал Сосьедад”дан бир очкога ортда қолишмоқда. Бироқ, Анчелотти шогирдлари ҳисобида битта ўтказилмаган захира ўйини бор.\n15 Январь 22:19 118522\n15 Январь 22:39 59951\n16 Январь 18:38 55489\n15 Январь 08:25 35239\n15 Январь 19:09 32593


Жиззахда “Баҳор таровати” фестивали » Пахтакор тумани ҳокимлиги расмий сайти\nПахтакор тумани ҳокимлиги » Янгиликлар » Жиззахда “Баҳор таровати” фестивали\n11 март 2020 йил\nЖиззах вилоятида ёшлар ташаббуси билан барча шаҳар ва туманларда “Баҳор таровати” фестивали ўтказилди. “Ҳар бир ёшга ўн ниҳол” шиори остида ташкил этилган тадбирда аҳолининг барча тоифалари катта иштиёқ билан қатнашди.\nПахтакор туманидаги Олтинкўл маҳалласи фестивалнинг энг қизғин жойи бўлди. Боиси ўтган йили янги барпо этилган массивда бу йил кўкаламзорлаштириш ишларига навбат келди.\nКўкламнинг биринчи кунида ўтказилган фестивалда асосий эътибор қишлоқ маданиятини оширишни тарғиб қилиш, кўкаламзорлаштириш ишларига қаратилди. Шу мақсадда фестиваль доирасида “Ҳар бир ёшга бир туп ниҳол” акцияси ташкил этилиб, кўча ва ҳовлиларга, давлат ва жамоат ташкилотлари ҳудудларига дарахт кўчатлари экилди.\nШунингдек, фестиваль доирасида халқимизнинг қадимий ва умрбоқий анъанаси “Сумалак сайли” ташкил этилди.\nФестиваль давомида ёшларни ҳарбий ватанпарварлик руҳида тарбиялаш ҳам эътибордан четда қолмади. Шу мақсадда ҳудуддаги ҳарбий қисм томонидан қурол-аслаҳалар кўргазмаси, аскарларнинг қўл жанги чиқишлари намойиш этилди. Ҳарбий оркестрнинг чиқиши тадбир иштирокчиларига хушкайфият бағишлади.\nФестиваль давомида “Баҳор таровати” расмлар кўргазмаси, китоб ярмаркаси ташкил этилди. Чиллак, арқон тортиш, варрак сайли каби халқ ўйинларида ёшлар катта иштиёқ билан қатнашди.\n“Баҳор таровати” фестивали доирасида ташкил этилган тадбирлар ҳудудга кўркамлик, одамлар дилига хушнудлик, хушкайфият, ободлик олиб кирди.\n– Бир йилда маҳалламизда катта ўзгаришлар юз берди, – дейди “Олтинкўл” маҳалла фуқаролар йиғини раиси ўринбосари Адолат Шаматова. – Давлатимиз раҳбари ташаббуси билан амалга оширилаётган бу ўзгаришлар замирида одамларга муносиб турмуш шароити яратишдек эзгу мақсад ифодасини кўриб турибмиз. Бугун ёшлар ташаббуси билан маҳалламизда катта фестиваль ўтказилиши ободлик ва фаровонликнинг ифодаси бўлди. Ёшларнинг маҳалламизни обод қилишга қўшган ҳиссаларидан беҳад миннатдормиз.\n“Баҳор таровати” фестивали вилоятнинг барча ҳудудларида бўлиб ўтди.\nТ.БЕКНАЗАРОВ, Жамшид ЁРБЕКОВ\nИчки ишлар вазирлигининг ишчи гуруҳи Жиззах вилоятида бўлди


Судан: Разведкачилар исёни армия томонидан бостирилди\n15:35 / 15.01.2020\nСудан Разведка хизматининг тезкор ходимлари бошқармаси ҳукуматнинг бу хизмат бўйича жорий қилган ислоҳотига норозилик сифатида қуролли исён кўтарди. Улар мамлакат пойтахти кўчаларига чиқиб, баррикадалар ўрнатишди ва ҳавога қарата ўқ узишди. Бир неча соат ўтиб исён армия томонидан бостирилган.\nҚарийб беш соат давомида мамлакат ҳаво ҳудуди ёпиб қўйилган.\nСудан ахборот вазири Фейсал Муҳаммад Солиҳ телевидение орқали маълум қилишича, махсус хизмат раҳбарияти разведканинг ишини қайта ташкил этишга қарор қилганди.\nХодимларга ёки бошқа бўлимга қўшилиш ёки ишдан бўшаш таклиф қилинган.\nФранс-пресс агентлиги маълумотига кўра, кўчаларда бўлиб ўтган отишма вақтида беш киши жароҳатланган, шу жумладан 15 ёшли ўсмир ва Судан армиясининг бир ҳарбийси ҳам. Гувоҳларнинг сўзларига кўра, Умумий разведка хизмати тезкор ходимлари бошқармасининг иккита базасида отишма овозлари эшитилган.\nИсёнчилар жойлашган базаларга юк машиналарида тезкор ҳаракатланувчи кучлар бўлинмалари жўнатилган. У ерда шунингдек, танкларни ҳам кўришган.\n2019 йил апрелида мамлакатни узоқ йиллар давомида бошқарган президент Умар Башир ағдарилгач ҳокимиятга келган Судан Ҳарбий кенгаши махсус хизматларда ва разведка хизматида туб ислоҳотлар ўтказилишини эълон қилганди. Ислоҳот ўтказишдан мақсад мамлакатда фуқаролик ҳукумати ўрнатиш ва махсус хизматлар ишини қатъий ўзгартиришни талаб қилган намойишчиларни тинчлантириш эди.\nСуданнинг собиқ президентига ҳукм ўқилди\nСудан ҳукумати сўнгги воқеаларни ҳокимият тўнтаришига уриниш деб баҳолади.\n«Бундай тадбирлар исён ҳисобланади. Шаҳар марказида ўт очилиши - бу фуқароларни қўрқитиб, сиёсий жараёнга таҳдид қилувчи қўзғолондир», деган Судан суверен кенгаши аъзоси генерал-лейтенант Шамселдин Кабаши.\nУ исёнчиларнинг молиявий талабларини «мантиқсиз ва номаъқул» талаб деб атади.\nСудан бош прокурори исёнда иштирок этганларга нисбатан суд ўтказилишини талаб қилган.\nСудан ҳукумати Ташқи разведка хизматининг тезкор бошқармасини ислоҳ қилиб, унинг ходимларига ёки армияда, ёки тезкор ҳаракатланувчи кучлар бўлинмаларида хизмат қилишни, ёки ишдан кетишни таклиф қилганди. Гап 10 мингдан ортиқ ходим ҳақида кетади.\nХодимлари исён уюштирган Ташқи разведка хизмати президент Башарга қарши 2018 йил декабрида бошланиб 2019 йил апрелига қадар давом этган намойишларни бостириш ишларида жонбозлик кўрсатишганди.\nСуданда хаос: намойишчиларнинг жасадлари Нилда оқмоқда, конституция бекор қилинган\nСудандаги кўпчилик разведкачилар исёни - мамлакатда Умар Башир ағдарилгач сиёсий барқарорлик ўрнатишга халал бериш сифатида баҳоланмоқда. Судан ҳукумати вакиллари бу воқеалар ортида мамлакат разведка хизматининг собиқ раҳбари Салоҳ Гош турганини тахмин қилмоқда.\nСудан Исроил билан муносабатларни яхшилаш тўғрисида келишув имзолади\nАҚШ Суданни террорчиликка ҳомийлик қилувчи давлатлар рўйхатидан чиқарди\nЭфиопиядаги уруш. Қитъанинг қадимий давлати «Африка Югославияси»га айланадими?


Ноябрь 2019 — Nastarin\nСезяпсизми умр оқиб кетяпти, у макон ва замонни ўзанига оқизади, қирғоқлари ҳам имкони ҳам чексиз. Тўлқин пайдо бўлади сузмоқлик учун, юксалиши ҳам пасайиши ҳам унинг қисмати, сўнмоқлик оқибати ҳам бор унинг мавжудлигида.\nОқимга аралашиб кетиш ҳам, қатламларда қалқиб сузиш ҳам, лангар тизгини ҳам тўлқиннинг измидан ташқари. Тўлқин тўлиб-тошиб сузади, унинг ҳаракатини бошқариш мумкин-ми? Ҳатто, инон-ихтиёр томчиси оқим қанотида сузади, тебранаверганидан сира тиним тополмайди.\nОрзу истаклар оқимини тартибсизлик бузади, қай бири сўнади, қай бири сузгичлар воситасида ушалади, англай олмайсан. Кутганинг тебранавериб кутилмаган мавжга айланиши мумкин. Тўфон туфайли алғов-далғов бошланади. Кутилмаган тасодифлар эса қуюн томонга тортади, шунда ҳар бир тўлқин айланма гирдобга эврилади.\nОқим йўл топиб кечаверади. Оқим қудуқни тўлдиргувчидир. Тўлқинлар сузавериб оқинга айланади. Покликка интилган оқин дайрга сингиб кетгуси, унда қалқиётган хумнинг эса тўлмоққа муштоқлиги бор. Умрни эзгулик, саҳоват, меҳр-муҳаббат тўлқинлантиради ва ундан ҳаёт оҳанги таралади.\n(дайр-маънавият олами, қудуқ-дунё, оқим-умр, тўлқин-инсон, хум-қалб)\nМуслима Ёдгорова 8.07.2019 йил\nРаздел: эссе | Оставить комментарий\nУ келди изтироб дунёсига, қийноқлар маконига. Кўзларида азоб учқун сочади, қулоғида шовуллайди оғриқнинг саси. Азоб унинг танидан жонига, жонидан руҳига, руҳидан ақлига тўлқинланиб гоҳ кучайиб, гоҳ сусайиб кўчаверади абадул-абад. Санчиқлар санчилар найзаси ўткир, борлиғини илма-тешик этаверади ва ўша туйнуклар орқали қайғу нолаларини чалаверади. У эса қувонч излайди ҳар бир ноладан, хушнудлик кутади, қани эди шодиёнага тўла дунё ўз эшиклари зулфинларини оча қолса-чи.\nАммо, изтироб кавлайди қалб ҳандағини, чуқурлик инграйди тубсизлик қаршисида. Оғриқ рангида унинг сомон ранги ҳам. У келди ғам юкидан елкаси яғир, қуёш яраларини бадтар куйдиради, жизғанак бўлмоғи тайин. Ахир у илиқ меҳрга ташна, умидвор, қани эди қалб мулки яхшиликка лиммо-лим тўлаверса-ю симиришдан чарчамаса.\nДаво истаб тоғларга тирмашди, бироқ олов пурковчи лавалар каби оғриқ сизиб чиқди. Тоғларнинг ҳайбати шафыатсиз, сира дармон йўллашни истамайди.\nДарёда сузаверади тинмай тўхтаса, тўлқинлар исканжасида азоб тубига чўкмоғи мумкин. Қани эди тўлқин ҳимматга айланиб сафо уммонига чорласа.\nСамо бошини қисаверади, дунё торлигини намоён этгудек. Дардчил борлиғи яйраб ўйнаётган кенглик бағрига сингиб кетолмайди. Шунда дарду ҳасратлари дунёларга сиғмайди.\nТовони тупроққа ботмайди, излари сакрайди санчиқ зўридан. Қочмоқ бўлиб кирган қалъаси парча-парча бир гўша, гўё қалб синиқларидан бўлгандек барпо. Унда хурсандчилик қаҳқаҳаси садолари синаверади, бўлакларга бўлиниб.\nИнгради зилзила тангриси каби, зил кетди илинжнинг тугунларига. Уқубатдан безиган дил омонликнинг қадрига етмоқ истайди.\nУ келди оғриқ унда яшаши учун, қийноқларга ўсал бўлмоқлик учун. Беҳолликка суянса илинжлар ҳам қулайди. Қийноқлар саҳросида азоб довонидан соғ-омон ўтмоқлик мушкул. Булутлар бошига нажот бўлиб ёғмоғини истайди, лекин истаклари ночор боқади. Қудуқдаги сувдек кечими йўқ, дард чиқиб кетолмай ҳасратга айланади.\nУ ўз дардига ташҳис излаб қалб дунёсини кезди, қиёслади, хушёр тортди, саралади, гиёҳлар илмини излашга тушди. Ўз қалбига ҳамроҳлик йўлини тутди. Ниҳоят у кетди, дарддан фориғ бўлмоқлик умидини қалбига тугиб!\nМаъво сиёҳли мактуб\nҲамнафас, ҳамоҳанг садо келсайди зора,\nДил мактублар битяпти сиёҳи маъво.\nБитиклар нақшидан ожиз қалбимда яра,\nУнсиз сукут садоси бўлолмас даво.\nЙўллайверса номаларни изтироб ҳузур,\nБедорлик шукуҳини симиргай тинмай.\nГар безаса саҳифалар сатҳин баҳузур,\nКабутардек учгайдир қафасга инмай.\nСевинч қанотларин қоқиб ҳислар учади,\nҲаттот бўлолса уларга сеҳргар сўзлар.\nИшқ меҳри таралиб ошиқ дилни қучади,\nХўб тиниқиб кўролса равшан ҳар кўзлар.\nНаво истаб қалқийверса кўнгил ашъори,\nТўлиб-тошиб нурларнинг оташ сирига.\nГўзалликнинг сийратига мосми шиори,\nЭзгу донин сепади яйдоқ қирига.\nМуслима Ёдгорова 1.06.2019 йил\nКеча кечиб кетди-ку ўтмишнинг қаърига,\nБиз билан ёнма-ён ўтар бугун баҳузур.\nЭртагини тўқиб эрта чорлар бағрига,\nХушёр тортгил ҳар кунида топмоқ-чун ҳузур.\nСилсиласи мақомида кечгай ҳар фурсат,\nГарчи кўз очиб юмгунча ёниқ қорачиқ.\nҲар исталган истиқболга бўлгайми рухсат,\nБоқий замон дарвозаси тилсим- ланг очиқ.\nАлғов-далғов йилларимнинг тўфони тонгай,\nБир маҳзун дамни йўқотиб қўйсам дафъатан.\nУмримни чамалаганда ҳисларим ёнгай,\nСониялар соясида қолса дилу тан.\nИзласам йўқликда ул суръатлар- шубҳам,\nЎз ҳимматин бирга олиб кетганми гўё.\nДун-дунёвий маконида қудрат ҳам мубҳам,\nЎзликни тополмаганда оламлар рўё.\nАдашсам гар қўнғироғини чалмоқлик учун,\nХушвақт тиниқ лаҳзалар-ла чопади масрур.\nҲар фазонинг ўз нурлари бобаста нечун,\nЧарх ургайми ҳар дақиқа илоҳий унсур.\nБалки мавҳумлик ҳам даврнинг қисмати-ройи,\nЙўқлик гар интиҳо бўлса, ҳаёт бу имрон.\nЧирпирак онлар инчунин сийлар баройи,\nТасаввур вақтнинг тасвирин чизолмай ҳайрон.\nМуслима Ёдгорова 23.05.2019 йил


Урганч туманида жойлашган Улли ҳовли мажмуасида бўлиб ўтган тадбирлар иштирокчиларда катта қизиқиш ўйғотди. Пресс-тур давомида иштирокчилар Улли ҳовли мажмуасининг ҳорижий сайёҳларни жалб қилишдаги салоҳияти билан яқиндан танишдилар.\nХоразмнинг қадимий мажмуаси – Улли ҳовли 1120 йили бунёд этилган.\nҚалъанинг лой ҳамда ғиштдан иборат деворлари иссиқ кунда салқинликни сақлаб туришга хизмат қилади. Мажмуада мавжуд фотогалерия Хива хонлиги ҳудудларида яшаган баъзи туркманларнинг ҳаёт тарзи ва тасаввурини ифодалайди. Фотосуратлар туркманлар ҳаётининг муайян қисмларини акс эттиради, туркман аёллари ва эркакларининг характерли қиёфасини намойиш этади.\nМажмуада қадимий ўтовлар, ҳовлилар, туркман маданияти намуналари, турли осори-атиқалар, уларни ўраб турган қўрғон ҳозирга қадар сақланиб қолган.\n-Мажмуага ташриф буюрган сайёҳ гўё ўзбек-туркман халқларининг ўзаро дўстона муҳити акс этган даврга тушиб қолгандек ҳис қилади. Ушбу масканда ҳозирги кунда 10 дан ортиқ ҳунармандлар ўз фаолиятини олиб бормоқда. Бу ерда 15 ўринли меҳмонхона ва ресторан ҳам мавжуд,-дейди мажмуа раҳбари Давлатназар Ражапов.\nМажмуада ўтказилган тадбир давомида ҳамкор ташкилотлар ва партияга аъзо бўлиш истагини билдирган ҳайриҳохларга партиянинг аъзолик гувоҳнома ва ташаккурномалари топширилди.\nШунингдек, “Туркманлар” маҳалласида яшовчи 8 та эҳтиёжманд оилаларга O'zLiDeP партияси ташкил топганлигининг 17 йиллигига бағишлаб “O'zLiDeP 17 ёшда: 17 минг оилага саҳоват ва кўмак” лойиҳаси доирасида партия Урганч туман Кенгаши депутатлари томонидан озиқ-овқат маҳсулотлари топширилди.\nИштирокчилар ўтказилган суҳбатларда бебаҳо тарихий обидаларимиздан бири бўлган ушбу мажмуани юртимизда фаолият олиб бораётган сайёҳлик ташкилотларига кўрсатиш, кенг тарғиб қилиш маҳаллий ва хорижий сайёҳлар сонини ошишига хизмат қилишини таъкидладилар.\nМаълумот ўрнида шуни айтиш лозимки, Ўзбекистон Республикаси Маданият вазирлиги, Хоразм вилояти ҳокимлиги, Туризмни ривожлантириш давлат қўмитасининг таклифига мувофиқ Ўзбекистон Республикаси Маданият вазирлигининг Хоразм вилояти маданият бошқармаси қошида давлат муассасаси ҳисобланган “Ўзбек – Туркман дўстлик уйи” ва “Улли ҳовли” мажмуаси бирлашган дирекцияси ташкил этилади. Бу ҳақида Вазирлар Маҳкамасининг “Хоразм вилоятидаги “Ўзбек – Туркман дўстлик уйи” ва “Улли ҳовли” мажмуаси бирлашган бошқарув дирекциясини ташкил этиш тўғрисида”ги қарор лойиҳаси эълон қилган.\nҚарорда мажмуадаги объектларда турли йўналишлар ва мавзуларда маданий –маърифий, этнографик тадбирларни амалга ошириш, бадиий кўргазмалар ташкил этиш, бунда, турли даражадаги илмий анжуманлар, фестиваллар, танловлар, ярмаркалар, сайллар ўтказиб бориш, юқори технологияларга асосланган интернет тармоғи хизмати ҳамда ахборот-ресурс маркази фаолиятини самарали йўлга қўйиш, ўрнатилган тартибда, мажмуанинг тарихий кўринишини сақлаган ва унга зарар етказмаган ҳолда ҳудудда зарур инфратузилмани шакллантириш, хизмат хилма-хиллиги ва сифатини ошириш, бу ерда дам олиш ва мазмунли ҳордиқ чиқариш учун қулай шароитлар яратиш, мажмуани маданий этнографик туристик марказга айлантириш, унинг бу борадаги салоҳиятини ошириш ҳамда фаолиятини ривожлантириш юзасидан чора-тадбирларни амалга ошириш каби муҳим масалалар белгиланган.


Намозхон ёшлар орасида ажралишлар кам бўладими? - BBC News O'zbek\nНамозхон ёшлар орасида ажралишлар кам бўладими?\n"Ўзбекистон" телеканалида оилалар ўртасида ажралишлар ҳақида кўрсатув бўлган. Унда ўзбек имомларидан бири ёшлар ўртасида ажралишларнинг олдини олиш учун уларни никоҳдан олдин масжидга қатнашга даъват қилган.\n"Дорруссалом" масжиди имоми Абдулҳамид Жумановга кўра, никоҳдан ўтишдан олдин дўхтирдан ўтиш мажбурий бўлгани каби имомнинг тавсияси ҳам шундай бўлиши керак.\n"Биринчи навбатда бизга келсин, биз масъулиятни олайлик. Олдимизга 1-2 ой олдин келсин. Ота-онаси келсин, оила нималигини ўргатайлик. Ота-онаси ўргатолмаяптими, биз ўргатамиз. тайёрмиз, ҳар битта имом. Керак бўлса ундан кўра кўпроқ ишлашга. Биз кейин мана шу оилага ЗАГС қоғозини беринг, ундан кейин никоҳ ўқиймиз, деймиз. Кейин ҳамма масъулиятни бўйнимизга оламиз", дейди у.\nАбдулҳамид Жумановга кўра, масжидга шунлоқ ҳам намоз ўқийдиган одам келади, яхшиликни биладиган одам келади. Имомнинг айтишича, ажралишаётганлар ичида масжиддан узоқ бўлганлари кўп.\n"Бу ҳақиқат, унақа статистика маълумот сизда йўқ. Лекин ҳақиқат шу".\nУнга жавобан бошловчи Қуддус Аъзамов маҳалла ва имомларни шу тариқа жавобгарликдан зиммасидан соқит қилишликда айблаган. У ажралишлар минглаб содир бўлаётганини ва унда "ўзимизнинг ролимизни кучайтирайлик", деган.\nАдлия вазирлигидан Дилбаҳор Ёқубова имомнинг гапларига қўшилмаган.\nУ ЗАГСга бормаган шахслар "чаласавод имомга" боришини айтган. Масъулга кўра, ЗАГС гувоҳномасини олган ёшларга ҳеч нарсани ўргатишнинг ҳожати йўқ.\n"Агар у одамнинг гувоҳномаси бўлса, унга ҳеч кимнинг уқтириб бир нима ўргатишнинг ҳожати йўқ. Оила ҳақида гап кетаяпти", деган Дилбаҳор Ёқубова.


Бош сахифа > Янгиликлар > Вилоятда иккита тиббиёт муассасаси фойдаланишга топширилди\nВилоятда иккита тиббиёт муассасаси фойдаланишга топширилди\nКонституция байрами муносабати билан Навоий шаҳрида вилоят Перинатал маркази ва Эндикринология марказининг янги бинолари фойдаланишга топширилди.\nДавлатимиз раҳбари томонидан соғлиқни сақлаш тизимини такомил-лаштириш, уни жаҳон талаблари даражасига кўтариш ва аҳолига тиббий хизмат кўрсатиш сифатини ошириш масалалари давлат сиёсатининг устувор йўналишига айланди.\nАйниқса, сўнгги икки йилда соҳага қаратилган эътибор ва кўрсатилган ғамхўрлик мазкур тармоқни янги босқичга кўтариш баробарида, аҳолининг тиббий хизматдан рози бўлишида муҳим омил бўлиб хизмат қилмоқда.\nИкки йил давомида қуриб битказилган вилоят Перинатал маркази биноси 17 миллиард 960 миллион сўм маблағ эвазига бунёд этилди. Замонавий тиббий асбоб-ускуналар билан жиҳозланган 90 ўринли мазкур шифо маскани оналик ва болаликни муҳофаза қилиш йўлидаги яна бир муҳим қадам бўлди.\nТаъкидлаш жоизки, вилоятда мазкур йўналишга ихтисослашган шифокор-ларнинг самарали меҳнатлари эвазига 2017 йилга нисбатан гўдаклар ўлими 29 нафарга, оналар ўлими эса 1 нафарга камайишига эришилди.\nЖорий йил вилоятда соғлиқни сақлаш соҳасида Инвестиция, “Обод қишлоқ” дастури ҳамда маҳаллий бюджетнинг эркин қолдиғи ҳисобидан 32 та объектда 68 миллиард сўмлик қурилиш-таъмирлаш ишлари амалга оширилди.\nТиббиёт муассасаларининг моддий-техника базасини мустаҳкамлаш мақса-дида жорий йилнинг ўтган даврида тиббиёт бирлашмалари ҳамда оилавий поликлиникаларга 4 миллиард 776 миллион сўмлик 144 турдаги тиббий жиҳозлар келтириб ўрнатилди.\nАйни кунда вилоятда фаолият кўрсатаётган 148 та хусусий тиббиёт му-ассасаларининг 30 таси жорий йилда ташкил этилди.\nҚисқа фурсатда 14 миллиард сўм маблағ эвазига бунёд этилган Энди-кринология марказида ҳам аҳолининг малакали тиббий хизматдан фойдаланиши учун барча шарт-шароитлар яратилган.\nТиббиёт маркази 85 ўринга мўлжалланган бўлиб, энг сўнгги замонавий тиббий жиҳозлар билан таъминлангани беморларга тўғри ва ўз вақтида ташхис қўйиш ва самарали даволашни таъминлашда муҳим аҳамият касб этади.\nТаҳлилларга эътибор қаратадиган бўлсак, ўтган йилда вилоятда эндик-ринология касаллиги билан чалинган беморлар 24184 тани бўлган бўлса, бу кўрсатгич жорий йилда 17261 тани ташкил этиб, 7223 нафарга камайишига эришилди.\nТиббиёт муассасаларнинг очилиш маросимида вилоят ҳокими Қ.Турсунов иштирок этди ва сўзга чиқди.\nКўрилганлар сони: 1920


Институт ўқитувчиларининг Озодликка ёзишича, олийгоҳ ректори уларни пахта теримига мардикор ёллашга мажбур қилмоқда. Мардикор ёллаш учун пул бермаганларга эса ишдан бўшатиш билан таҳдид қилинмоқда. Институт раҳбарият бу хабарларни инкор қилишга уринди.\nАндижон Давлат тиббиёт институтининг бир гуруҳ ўқитувчиларидан Озодликка ёзилган мактубда улар пахта теримига мардикор ёллашга мажбурланаётгани ҳақида ёзилган.\n“Институтимизда 11 октябрь куни профессор-ўқитувчилар ўз ўрниларига пахта даласига мардикор чиқариши ҳақида буйруқ бўлди. Агар ўрнига одам юбормаса ишдан кетармиш. Битта мардикорни бир кунлик хаққи ҳозирги кунда 60 минг сўмга чиқди. Ўн кунга 600 минг бўлаяпти. Ойлик эса пластикда берилади. Яна ундан ташқари ҳар 10 кунда 50 минг сўмдан пахта учун пул йиғаяпмиз. Кафедра мудири эрталаб соат 8 га мардикор олиб келмаган одам¸ ариза ёзсин ёки ректорга кирсин, деди”, деб ёзади ўқитувчилар.\nОзодлик боғланган институт ўқитувчилардан бири магистр-талабаларнинг ҳам теримга мажбурланаётганини айтди.\n“Бугун ҳам мажбур 50 минг сўмдан олиб келинглар, дейишди. Биз ёллаган мардикорлар Марҳамат туманида пахта тераяпти. Биз 6 кишига пул бердик. Ҳамма кафедралар камида иккитадан мардикор ёллашга пул бериши керак. Камига кунлик пахта тергани ҳам олиб чиқишаяпти. Кеча Олтинкўл туманида тердик, бугун Бўтақорага олиб кетишди. Агар кунликка бормасангиз, деканга 20 минг сўм бериш керак. Ҳозир Халқаро меҳнат ташкилотидан комиссия юрибди. Комиссияга дарсда йўқ ўқитувчиларни, касал дейиш керак экан. Ярим ўқитувчи пахтада бўлгани учун дарслар қўшиб ўтилаяпти”, дейди ўқитувчи.\nБу суҳбатдош стоматология факультети декани ўринбосари Акром Худойбердиевнинг WhatsApp ижтимоий тармоғида ташкил қилган гуруҳидан скриншотлар олиб, Озодликка тақдим қилди.\nАндижон тиббиёт институти ўқитувчилари пахтага жўнаяпти. 17 октябрь 2017 йил.\nБу суратларда декан ўринбосарининг ўқитувчиларга юборган хабарида уларга ўз ўринларига одам топиб бериши ҳақидаги гаплари акс этган.\n“Эртага 16 октябрь куни барча кафедралар пахта териш учун 2тадан одам топиб беришингиз сўралади. Эрталаб соат 7.00да институт асосий биноси ёнидан автобусларда пахта териш учун жўнаб кетилади. Кафедра ходимлари дарс ўтадилар. Бу жараён шанба кунигача давом этади”, деб ёзилади Акром Худойбердиев профилидан гуруҳдаги ўқитувчиларга.\nАндижон Давлат тиббиёт институти ўқув-услубий бўлими бошлиғи Барно Инакова Озодлик билан суҳбатда ўқитувчиларнинг ўз ўрнига мардикор ёллашга мажбурланаётгани ҳақидаги иддаоларини инкор қилди.\n“Бизда абсолютно пахта теримига ҳеч ким чиқмаган. Дарслар 100 фоиз ўтилаяпти. Халқаро меҳнат ташкилоти ҳам келиб кўриб кетди. Ўз ўрнига ҳам ҳеч кимни ёллаш ҳолати бўлмаган. Ким сизга бундай ёзган бўлса, нотўғри маълумот берибди. Якшанба кунлари ўз ихтиёрлари билан чиқиб терган бўлиши мумкин. Мен ўз ватанимнинг патриотиман. Қандай шароитда бўлмасин бизнинг давлатимиз, бизнинг пахтамиз бу бизнинг бойлигимиздир. Биз ватан учун нимаики қилмасак кўнгилли равишда, ватанимизни севиб қиламиз”, деди институт ўқув-услубий бўлими бошлиғи Барно Инакова.\nЎзбекистон президенти Шавкат Мирзиёев БМТда қилган чиқишида мамлакатда мажбурий меҳнатга барҳам берилгани ҳақида баëнот берган эди.\nАйни пайтда¸ Озодликка оддий ўзбекистонликлардан келаëтган хабар¸ сурат ва видеоларда пахта терими даврида қўлланиладиган маъмурий босимнинг бу йили янада кучайгани¸ президент баëнотига терс равишда¸ ўқувчи-талабалар¸ тиббиëт ва таълим соҳаси ходимларининг мажбурий меҳнатга зўрланаëтгани акс этмоқда.


Туркияда зилзиладан 57 киши нобуд бўлди\n24 май 2022, Тошкент вақти: 11:12\nТуркиянинг шарқидаги Элёзиқ вилоятида 8 март куни эрталаб юз берган зилзила қурбонлари сони 57 кишига етди, тан жароҳати олган 50 киши касалхоналарга ётқизилди.\nХабарларга қараганда, ер 6 магнитудали куч билан қимирлаган. Дастлабки зарбадан сўнг яна 40 дан зиёд силкиниш қайд этилган.\nЗилзиладан асосан Ўқчилар қишлоғи зарар кўрди.\n- Гап шундаки, бу минтақадаги уйларнинг кўпчилиги хом ғиштдан қурилган. Афсуски, бундай арзон қурилишлар охир-оқибат жуда қимматга тушмоқда, деди Туркия бош вазири Ражаб Тоййиб Эрдўғон Элёзиқдаги вазият ҳақида гапирар экан.


Хусусан, Хоразм вилояти туман ҳамда шаҳарларида янги тизим асосида ҳокимлик, прокуратура, ички ишлар ва давлат солиқ хизмати ҳудудий органлари раҳбарлари бошчилигидаги тўрт сектор фаолият кўрсатмоқда.\nВилоят давлат солиқ бошқармасига Қўшкўпир туманидаги 47 та, Хива туманининг 29 та ҳамда Хива шаҳрининг 21 маҳалласи бириктирилган бўлиб, тўққизта ишчи гуруҳи ташкил қилинган. Мазкур ишчи гуруҳлари штаблари аҳолига қулай бўлган манзилларда жойлаштирилган ва уларда куну тун навбатчилик йўлга қўйилган.\nВилоят 4-секторига қарашли ушбу ҳудудларда уй-жой, коммунал хизмат, газ, сув, электр энергияси таъминоти, ички йўллар сифати ҳамда транспорт қатновини яхшилаш, ободонлаштириш, тадбиркорликни ривожлантириш, аҳоли саломатлигини муҳофаза этиш, бандлик, оила ва маҳаллаларда маънавий муҳит барқарорлигини мустаҳкамлаш, кам таъминланганларга кўмаклашиш сингари йўналишларда мавжуд муаммолар ечимига алоҳида эътибор қаратилмоқда.\n— Сектор ишчи гуруҳлари аъзолари уйма-уй юриб, қишлоқлардаги аҳволни яқиндан ўрганмоқда, туман ҳамда вилоят миқёсида ҳал қилиниши керак бўлган масалалар юзасидан таклифлар тайёрланаяпти, — дейди Хоразм вилояти давлат солиқ бошқармаси бўлим бошлиғи Дилрабо Курязова. — Натижада жуда кўплаб оилавий, ижтимоий-маиший муаммолар, меҳнат миграцияси, жиноятчилик ва ҳуқуқбузарликларнинг олдини олиш, тадбиркорларни қўллаб-қувватлаш, ишсиз фуқароларнинг бандлигини таъминлаш каби масалалар маҳаллаларнинг ўзида ҳал этилмоқда.\nАйни пайтга қадар сектор кўмагида Қўшкўпир ҳамда Хива туманларида имконияти чекланган 56 нафар фуқарога махсус аравача, эҳтиёжманд 30 та оилага маиший техника воситалари ва 8 нафар аёлга тикув машиналари берилди. 143 нафар ногирон ҳамда пенсионерлар республика ва вилоят тиббиёт марказларида даволаниш учун имтиёзли йўлланмаларга эга бўлишди. Олти юзга яқин отахону онахонлар тиббий текширувдан ўтказилди. Шунингдек, мазкур ҳудудларда меҳнатга лаёқатсиз фуқароларнинг ҳолидан мунтазам хабар олиб, зарур дори-дармонларни етказиб туриш ҳам намунали йўлга қўйилган.\n— Вилоят ҳамда туманимиз раҳбарларининг хонадонимизга ташриф буюриб, қувончу ташвишларимиз билан қизиқиши руҳимизни кўтарди, — дейди Хива туманининг Чинобод қишлоғидаги Ал-Хоразмий маҳалласида яшовчи Дилдора Ёқубова. — Турмуш ўртоғим бундан уч йил олдин бахтсиз ҳодиса туфайли фалаж бўлиб қолган. Тўрт фарзандимиз бор. Даромадимиз рўзғордан ортмагани сабабли дори-дармонга ҳар доим ҳам пул топа олмаймиз. Юртимизда ҳеч бир инсон меҳр-мурувватдан четда эмаслигига бугун яна бир карра гувоҳ бўлдик. Саховатли инсонлар кўмагида турмуш ўртоғим шифохонага ётқизилди. Оиламиз таъминоти, фарзандларим кам-кўстидан вилоят раҳбарлари ҳамиша хабар олиб туришибди.\nАйтиш ўринлики, ҳозиргача 4-сектор томонидан Қўшкўпир ва Хива туманлари аҳолисидан 2 мингга яқин мурожаатлар қабул қилинди. Асосан, уй-жойга эҳтиёж борлиги, кўп қаватли тураржойлардаги шароитни яхшилаш, газ ҳамда иссиқлик қувурларини янгилаш, болалар ўйин майдончаларини ташкил этиш, мактаб ва боғчаларни таъмирлаш, кутубхоналар очиш, коммунал тўловларни тўлашда, ишга жойлашишда ёрдам сўралган мурожаатларнинг 1 минг 470 таси бўйича зарур чоралар кўрилди. Қолган мурожаатлар “йўл харитаси” ҳамда ҳудудларни ижтимоий-иқтисодий комплекс ривожлантириш дастурларига киритилди. Мисол учун, ушбу туманларда қисқа муддатда 31,8 километрдан иборат ички йўллар таъмирланиб, 16,5 километр масофага ичимлик суви қувурлари тортилди.\n— Ишчи гуруҳимиз аъзоларининг ҳар бири хонадонда, таълим муассасаларида бўлиб, кундалик аҳвол билан танишиши одат тусига кирмоқда, — дейди Қўшкўпир тумани ҳокими Сардорбек Юсупов. — Масалан, Незахос қишлоғидан ўтган йўл ва “1-Хонобод” канали жуда аянчли аҳволда эди. Қишлоқ аҳолиси канал кўпригидан ўтишга қийналарди. Тегишли мутасаддиларни жалб қилган ҳолда, кўприк тўлиқ реконструкциядан чиқарилди. Хадра қишлоғида 8,5 километр масофага қувурлар тортилиб, 350 хонадон тоза ичимлик суви билан таъминланди. Бундай амалий ишлардан аҳоли беҳад хурсанд. Биз учун муҳими ҳам шу!\nЯқинда сектор аъзолари яна бир лойиҳага қўл урдилар. Қўшкўпир туманида яшовчи ижтимоий ҳимояга муҳтож оилалар фарзандларининг Хива шаҳрига саёҳати уюштирилиб, улар очиқ осмон остидаги музейнинг осориатиқалари билан танишиш имкониятига эга бўлдилар. Кам таъминланган оилалар фарзандлари учун хонадонларда мўъжаз кутубхоналар ташкил этилди.\n— Турли халқ эртаклари тўпламлари, болалар энциклопедиялари ҳамда бошқа жуда кўп янги китобларни олиб келиб, уйимизда кутубхона очиб беришди, — дейди Қўшкўпир туманидаги 52-мактабнинг 8-синф ўқувчиси Асадбек Отаназаров. — Синглим, укаларим, қўшни ўртоқларим — ҳаммамиз бўш вақтимизда шу кутубхонага шошамиз. Қизиқарли, ранг-баранг китобларни маза қилиб ўқиймиз. Мана шундай имкониятни яратиб берган инсонларга раҳмат айтамиз.\n“Эзгуликнинг катта-кичиги бўлмайди”, дейдилар. Шу маънода, ҳудудларда секторлар томонидан ёшу кексада бугунги кундан миннатдорлик ва розилик туйғуларини мустаҳкамлаш учун олиб борилаётган саъй-ҳаракатлар замирида эзгу мақсадлар мужассам экани қувонарлидир.\nМазкур рукндаги бошқа мақолалар: « Балиқчиликда Вьетнам технологияси: унинг қандай афзалликлари бор?\tСаёҳат учун мақбул таклиф: Осмонўпар тоғлар, маржон булоқлар ва яна... »


Tavbasiz o'lgan kishi - Musulmonlar\nСавол: Тавбасиз ўлган инсонларнинг қайси гуноҳларини Аллоҳ кечирмайди?\nЖавоб: Аллоҳ Қуръонда тавба қилмаган ҳолда ўлган кишидан ширк амалини кечирмаслигини айтади. Нисо сурасининг 48 ва 116-чи оятларида шундай дейилади:\n“Аллоҳ ўзига шерик қўшилишини кечирмайди, кечиримга лойиқ бўлган кишидан эса, ундан бошқа гуноҳларни кечиради. Кимки (Аллоҳга хос бўлган хусусиятларни Аллоҳдан бошқасига ҳам нисбат бериб уни) Аллоҳга шерик қилса, у катта бир туҳмат қилган бўлади.”( Нисо4/48)\n“Аллоҳ ўзига шерик қўшилишини кечирмайди, кечиримга лойиқ бўлган кишидан эса, ширкдан бошқа гуноҳларни кечиради. Ким Аллоҳга шерик қўшса, демак у қаттиқ адашган бўлади.” (Нисо 4/116)\nAmal Iymon Tavba


Марказий банк монетар сиёсатнинг келгуси уч йилга мўлжалланган асосий йўналишларини ишлаб чиқди\n21:48 / 03.12.2018 6442\nМарказий банк расмий сайтида 2019–2021 йилларга мўлжалланган монетар сиёсатнинг асосий йўналишлари жойлаштирилди. Унда ўрта муддатли истиқболда пул-кредит сиёсатининг мақсад ва тамойиллари, 2018 йилда пул-кредит соҳасида амалга оширилган ишлар таҳлили ва йил якуни бўйича кутилаётган натижалар, 2019–2021 йилларда макроиқтисодий ривожланиш сценарийлари ва пул-кредит шароитлари, пул-кредит сиёсати инструментларини ривожлантириш ва уларни қўллаш шароитлари баён этилган.\nҲужжатда ёзилишича, ўрта муддатли истиқболда пул-кредит соҳасида қарорлар қабул қилишда Марказий банк жорий иқтисодий шарт-шароитлар таҳлили ва макроиқтисодий прогнозларга асосланади.\n2019 йилдан бошлаб Марказий банк фаолиятига макроиқтисодий таҳлил ва прогнозлашнинг замонавий тизими (FPAS) жорий этила бошлайди. Прогнозларни шакллантиришда макроиқтисодий ривожланишнинг ташқи ва ички омиллари, мамлакатимизда келгусида амалга оширилиши кўзда тутилаётган чоралар инобатга олинади.\nШунингдек, Марказий банк томонидан кўриладиган чораларда юзага келган қўшимча ликвидлиликни тартибга солиш ва унинг таъсирини мувозанатлаштириш масалалари ҳам ўз аксини топади.\nАйтилишича, келгуси йилдан бошлаб давлат бюджети барқарорлигини таъминлаш мақсадида "бюджет қоидалари" ва "йиғма бюджет" ҳамда фискал чекловларни белгилаш назарда тутилмоқда.\nБаён этилишича, ўрта муддатли истиқболда давлат корхоналари ислоҳотларини асосий тармоқ корхоналари, жумладан, энергетика, нефть-газ саноати, кимё саноати, ҳаво йўллари, темир йўллари, донни қайта ишлаш ва пахта саноати каби соҳаларда амалга ошириш режалаштирилмоқда. Ушбу ислоҳотлар доирасида корпоратив бошқарувнинг замонавий тизимини татбиқ этиш, назорат функцияларини ихтисослашган давлат идораларига ўтказиш, шунингдек, рақобатни чекловчи тартибга солувчи қоидаларни бекор қилиш каби чоралар амалга оширилади.\nКелгусида ички валюта бозоридаги турли хил спекулятив омилларнинг миллий валюта алмашув курси динамикасига таъсирини камайтириш мақсадида Марказий банк иқтисодиётда долларлашув ҳажмини камайтириш ва сўм алмашув курсининг эркин бозор шароитида талаб ва таклиф доирасида шаклланишини сақлаб қолиш бўйича зарурий чора-тадбирлар кўришни давом эттириб, миллий валютадаги активларнинг жозибадорлигини сақлаб қолиш масаласига ҳам алоҳида эътибор қаратади.\nШунингдек, ўрта муддатли истиқболда ички нархлар ва алмашув курси орасидаги боғлиқликни пасайтириш бўйича ҳукуматга таклифлар киритиб борилади.


ОАВ яна мактабдаги мажбурий тўловлар ҳақида\n11:25 / 19.10.2015\nЖумладан, “Даракчи” газетасида чоп этилган кенг мақолада масаланинг бир қанча тарафлари кўриб чиқилди: тўловларнинг мажбурий эмаслиги ҳамда қонунчиликда кўзда тутилган ҳолатлар.\nЖумладан, ўқув йили бошида Тошкент шаҳар халқ таълими бош бошқармаси томонидан ота-оналарга йўлланган мурожаатномаларда мактабдаги барча харажатлар тегишли манбалардан амалга оширилиши, ҳеч қандай йиғимларга йўл қўйилмаслиги таъкидлаб ўтилди. Хусусан, янги мактаблар қурилиши ёки реконструкция қилиниши, капитал таъмирланиши, дарсликлар ва ўқув жиҳозлари билан таъминланиши учун давлатимиз бюджетидан ижтимоий соҳага йўналтирилган 60 фоиз маблағнинг 35 фоизии ажратилаётгани алоҳида қайд этилиб, ҳеч қандай мажбурий тўловларга йўл қўйилмаслигидан огоҳлантирилди.\nАгар бу тартиб бузилса, бошқарманинг 1006 рақамли қисқа рақамли ишонч телефони ва 2370830 рақами орқали бош бошқарма бошлиғининг қабулхонасига қўнғироқ қилиш лозимлиги тушунтирилди.\nШаҳар халқ таълими бош бошқармаси бошлиғи ўринбосари Аваз Мамаджанов бу масалага муносабат билдирар экан, муҳим бир жиҳатга эътибор қаратди.\n“Бундай мурожаатлар жуда кўп. Ҳар куни бўлади, - таъкидлади у. – биласиз, таълим муассасаларида Васийлик кенгаши фаолият юритади. Муаммонинг юзага келаётганига эса ўқитувчилар ота-оналарга Васийлик кенгаши томонидан ташкил этилаётган ихтиёрий ҳомийлик йиғимлари бўйича тўғри тушунтириши бера олмагани ёки ота-оналар буни тўғри тушунишни истамагани сабаб бўлади. Аммо агарда тўғридан-тўғри ўқитувчи томонидан Васийлик кенгаши аралашмасдан бундай йиғимлар ташкил этилса, албатта улар жазосини олади. Лекин ҳозиргача бундай бундай ҳолат кузатилгани йўқ”.\nШунингдек, Мамаджанов Васийлик кенгаши талаби билан ота-оналарнинг розилиги асосида қандайдир йиғим ташкил этилганда ҳам унга молиявий аҳволи тўғри келмаган ота-онани мажбур қилишга ҳеч кимнинг ҳаққи йўқлигини эътироф этди.


Ироқнинг Фаллужа шахрида рўй берган тунги жангларда коалиция кучлари томонидан 30дан ошиқ сунни-мусулмонлар ўлдирилди.\n04 март 2021, Тошкент вақти: 17:22\nАҚШ ҳарбийлари шахарни ҳалқа шаклида ўраб олишди.\nАйни пайтда Фалужада ўтган ҳафтада ўлдирилган АҚШ мутахассисларининг қотиллари қидирилмоқда.\nИроқнинг Рамади шаҳрида шиалар билан бўлган жангда 12 нафар АҚШ аскари ўлдирилди. Шиалар шаҳар хокими биносига хужум қилишган эди.\nШунингдек шиа лидери Муқтадор ас -Садр тарфдорлари яшайдиган Носирия шаҳрида ҳам жанглар давом этмоқда.


Уч вилоятда сел келиши хавфи мавжуд - 14.07.2021, Sputnik Ўзбекистон\nСел Қирғизистоннинг Ўзбекистон билан чегарадош ҳудудларида кутилаётган маҳаллий ёмғирлар ҳисобига келиши мумкин. 14.07.2021, Sputnik Ўзбекистон\nТОШКЕНТ, 14 июл — Sputnik.15-16 июль кунлари Aндижон, Наманган ва Фарғона вилоятларининг тоғ олди ва тоғли ҳудудларида сел кешиши хавфи мавжуд. Бу ҳақда Ўзгидромет огоҳлантириш билан чиқди.Қайд этилишича, сел Қирғизистоннинг Ўзбекистон билан чегарадош ҳудудларида кутилаётган маҳаллий ёмғирлар ҳисобига келиши мумкин.Куни кеча Наманган вилояти Косонсой туманида кучли сел келиши оқибатида саккиз киши ҳалок бўлган эди.\nандижон вилояти, фарғона вилояти, наманган вилояти, ўзгидромет, сел\nСел Қирғизистоннинг Ўзбекистон билан чегарадош ҳудудларида кутилаётган маҳаллий ёмғирлар ҳисобига келиши мумкин.\nТОШКЕНТ, 14 июл — Sputnik.15-16 июль кунлари Aндижон, Наманган ва Фарғона вилоятларининг тоғ олди ва тоғли ҳудудларида сел кешиши хавфи мавжуд. Бу ҳақда Ўзгидромет огоҳлантириш билан чиқди.\nҚайд этилишича, сел Қирғизистоннинг Ўзбекистон билан чегарадош ҳудудларида кутилаётган маҳаллий ёмғирлар ҳисобига келиши мумкин.\nКуни кеча Наманган вилояти Косонсой туманида кучли сел келиши оқибатида саккиз киши ҳалок бўлган эди.


"Ҳужум чизиғида муаммолар бор. Суперкубок - ютишимиз керак бўлган янги соврин". Питер Хюистра иштирокидаги матбуот анжумани / CHAMPIONAT.asia\n"Ҳужум чизиғида муаммолар бор. Суперкубок - ютишимиз керак бўлган янги соврин". Питер Хюистра иштирокидаги матбуот анжумани\n04 мар 13:07\nТеглар : Питер ХюистраМатбуот анжумани ПахтакорСуперкубок\n"Пахтакор" жамоаси янги мавсум старти олдидан бош мураббий Питер Хюистра иштирокида матбуот анжумани ташкил қилди.\nНидерландиялик мутахассис шу йилнинг 15 январидан "Пахтакор" бош мураббийи этиб тайинланди. Мураббий бунга қадар уч ярим йил давомида Шота Арвеладзега кўмаклашганди.\nПитер Хюистра: "Матбуот анжуманига ташриф буюрганингиз учун раҳмат. Сизларни кўриб турганимдан мамнунман. Биргаликда кўплаб учрашувларда яна кўришамиз, деган умиддаман. Албатта, "Пахтакор"да биринчи мавсумим эмас. Бунга қадар жамоада Шота Арвеладзега ёрдам бериб келганмаан. Лекин, бош мураббий сифатида илк матбуот анжуманида иштирок этяпман. Айтишимиз мумкин бўлган нарсаларни сизларнинг ёрдамингизда мухлисларга етказамиз. ОАВ билан учрашиб туришдан доим хурсандман. Ортга назар ташлайдиган бўлсак, 3 ярим йил илгари "Пахтакор" саккизинчи ўринда эди. Ўтган даврда биз чемпионликка эришдик, ОЧЛда яхши қатнашдик. Буни жорий мавсумда ҳам такрорлашимиз зарур. Албатта мазкур кўрсаткичлар, ажойиб натижалар учун учун Шота Арвеладзега, раҳбариятга, клубдаги ҳамма инсонларга раҳмат айтишимиз керак. Шота Арвеладзе пайтида қўлланилган ўйин услуби сақланиб қолинади. Биз ўзимиз танлаган тўғри йўлдан давом этишимиз керак. Ўзбек футболини яхши даражага кўтара олишимизга ишонаман. ОЧЛда ижобий натижалар қайд эта оламиз, бунга аминман. Кўплаб осиёлик мутахассислар билан гаплашганимда, гапларидан ўзбек футболига ҳурмати катта эканлигини сезиб тураман. Чемпион сифатида бизда бошқаларни ҳам ортимиздан етаклай олиш каби оғир иш туради. Ўзбек футболини даражасини кўтариш учун ЎФА, клублар, ҳомийлар, ПФЛ барчамиз бирагликда бирлашсак ютуқларга эриша оламиз. "Пахтакор" ўзбек футболида ўз ўрнига эга. Ҳозирда "Олимпик" жамоасининг таркибида 60 фоиз "Пахтакор" футболчиси бор. Ўзбекистон миллий терма жамоасини ҳам биз каби муҳим учрашувлар кутмоқда. Биласизлар, миллий жамоада кўплаб "Пахтакор" аъзолари бор. Шунинг учун "Пахтакор" доим босим остида бўлади. Футболчиларим доим яхши жисмоний ҳолатда бўлиши керак. Менинг вазифам уларни шундай юқори ҳолатда ушлаб туриш. Биз учун мавсум Суперкубок баҳси билан бошланади. "Насаф" жуда ҳам яхши жамоа. Суперкубок ўйини биз учун ютишимиз керак бўлган янги соврин".\n"Бир нарсани айтишим керакки, ҳар мавсумда жамоага кимдир келади, кимдир кетади. Бу мавсумда "Пахтакор" маълум трансферларга қўл урди. Жамоанинг етакчилари кучлироқ чемпионатларга йўл олишди. Ҳозирда жамоага янги футболчилар келиб қўшилган. Уларнинг ёрдамида балансни йўқотмасликка ҳаракат қиляпмиз. Жалолиддин Машарипов, Достонбек Ҳамдамов, Владимир Козак, Игорь Сергеев каби футболчилар тарк этди. Руслан Розиев ва Асадбек Собиржонов ижарага берилган. Азиз Турғунбоев, Шерзод Темиров, Шароф Муҳиддинов, Сардор Рашидовларни жалб қилишга қарор қилдик. Иброҳимҳалил Йўлдошев ва Ҳумоюнмирзо Иминов ижарадан қайтди. Уларда катта салоҳият бор. Керакли тажрибага эга бўлиб жамоамизга қайтишди. Ўз позициялари учун қаттиқ курашишмоқда. Ҳимоя ва ярим ҳимояда катта йўқотишлар бўлмади. Фақатгина ҳужумда ўзгаришларга юз берди. Ҳозирда янги футболчилар киришиб кетишга ҳаракат қилишмоқда. Ёш ва келажаги порлоқ ўйинчиларни жамоага жалб қилиш менга ёқади. Дейлик, Марлен Чобанов, Шаҳзод Азмиддинов, Диёр Ҳолматов ва ҳоказо. Улар асосий таркиб билан шуғулланмоқда. Яна бир ёш ижрочимиз Ҳожимат Эркинов миллий жамоага номзод эканлигини биласизлар. "Пахтакор" асосий таркибига киришга номзодлардан бири. Мени қўллаб-қувватлайдиган ёрдамчиларимга тўхталсам. Жисмоний ҳолат бўйича Ласло Ямбор кўмаклашади. Шунингдек грузиялик Гоча Ткебучава ва ўзбек футболини жуда яхши биладиган Мирко Йеличич. Бу мутахассисни қўшилганидан хурсандман".\n"Биринчи лига жамоамиз бор эди. Улар Про лигага йўл олганга қарамасдан "Олимпик" жамоасига жуда кўп футболчилар жалб қилингани учун фаолиятини тўхтатдик. Бизда ҳозир асосий ва ўринбосарлар жамоаси бор. Бундан буён икки жамоа бирга шуғулланади. Менинг олдимда тўртта муҳим нарса бор. Биринчиси Суперкубок, мавсумдаги илк совринни қўлга киритишимиз мумкин. Иккинчиси Суперлига, чемпионликни ҳимоя қилишга ҳаракат қиламиз. Учинчиси ОЧЛ, биз муносиб иштирок этишга ҳаракат қиламиз. Тўртинчиси ўйлашимча тайёр ва иштиёқи баланд футболчиларни терма жамоага етказиб бериш. Айтишим мумкинки, менда катта масъулият бор. Ҳар бир футболчи учун жавобгарман. Чунки, бу истайсизми йўқми миллий жамоага таъсир қиладиган омил. Мен қўлимдан келган барча ишни қиламан. Шу тариқа ўзбек футболига кичик ҳиссамни қўшишга тайёрман".\n- Ҳар бир мураббий жамоага янги нарса олиб киради. Сиз бунга тайёрмисиз? Нима янги нарса олиб кирмоқчисиз?\n- Ўйин услуби ўзгармайди. Катта ўзгаришларга қўл урилмайди. Ёшларга катта эътибор қаратилади. Иқтидорлар, термага мос ёшлар кўп. Академияда катта ишлар қилинди. Бизнинг академиядан кўп футболчилар термаларга, бошқа жамоаларга таклиф қилинган. Ёшлар билан ишлаш мен учун қизиқ.\n- Янги мавсумга тайёргарлик, ўртоқлик ўйинларидан қониқдингизми?\n- Мавсум олди тайёргарлик қизиқарли кечди. Бу футболчиларга яхши, фойдали. Янги футболчиларни кўрикдан ўтказиб олдик, бу ажойиб имконият ҳисобланади. Улар билан гаплашиб олишим, кўриб олишим учун яхши вазият бўлди. Ёш футболчилар илк бор "Спартак", "Зенит" каби рақиблар билан ўйнашди.\n- Улуғбек Ҳошимов, Шоҳрух Маҳмудхожиевлар ҳужумда муаммо бор пайтда бошқа жамоаларга бериб юборилиши тушунарсиз ҳолатдек туюлди. Бунга муносабатингиз қандай?\n- Айтиб ўтган икки футболчингизни бошқа жамоага бориб қўшилиши табиий ҳолат. Гоҳида футболчини келажаги ва тажриба тўплаш учун қўйиб юбориш керак бўлади. Умид қиламанки, кучлироқ бўлиб қайтишади. Демак, бундан ташқари янги футболчилар ҳужум чизиғида ўйнай олишади. Эрен жароҳат олса янги ижрочиларни ҳужумда ўйнатамиз. Трансфер ойнаси ҳали ёпилмади. Ҳужумчи қидириш ишлари давом этмоқда. Тўғри, ўтган йилгига қараганда ҳужумда муаммо бор. Ўйлайманки, аввалги мавсумдагидан ўйин услубида, натижаларда катта фарқ бўлмайди.\n- Ўтган йили дарвозабонлар билан муаммо бўлди. Ушбу муаммони қандай йўл билан ҳал қилмоқчисиз?\n- Дарвозабон сифатида ўйин пайтида 50 та сейв қилишингиз мумкин. Лекин, битта хато қилсангиз ҳамма ўша хатони кўради, сейвларни эмас. Шунинг учун дарвозабон бўлишни истамаганман. Ҳужумчи бир нечта хато қилиб битта гол урса хатолари ювиб кетилиши мумкин. Дарвозабонлар яхши формада, улар ҳам хатога йўл қўйишади.\n- ОЧЛ бу йил марказлашган ҳолатда ўтиши жамоага қандай таъсир қилади?\n- Бундан хабаримиз бор. Қизиқарли тарафи шуки, жамоалар бир-бирини кўриб тайёргарлик кўради. Бундай ҳолатда қулайлик томони турнирни ўзида диққатни жамлаш мумкин. Рақибларни таҳлил қила оламиз. Футболчиларни ўйинларга тезда тайёрлаш имкони бўлади. Парвозлар билан боғлиқ муаммолар бўлмайди. Менга ёқмайдиган жиҳати, катта ўйинларни ўз майдонимизда ўтказа олмаймиз. "Ал Садд" билан ўйинларда эсласангиз трибуналар тўлганди, жуда ҳам ажойиб муҳит юзага келганди. Биз ўша дамларни соғиндик.\n- "Пахтакор"га бу йил Суперлигада рақобат туғдира оладиган жамоа борми?\n- Мавсум аввалида қолган рақиблар қай даражада тайёр эканлигини билмайсиз. Ҳаммма жойда шундай. Бу футбол, кўп чемпионатларда биринчи ўрин учун рақобат қизғин кечади. 5-6 турдан сўнг бироз таҳлил қилиб баҳо бериш мумкин. "Насаф" жиддий рақобат туғдира олади. Улар билан кетма-кет икки бор ўйнаймиз. Ману шу баҳслар даражамизни кўрсатиб беради. АГМК, "Бунёдкор", "Навбаҳор" жамоалари ҳам қаршилик кўрсата олади.\n- ОЧЛ катта турнир ҳисобланади. Бунда узоққа бориш, қитъа грандлари билан беллашиш учун кучли легионерлар ҳам зарур...\n- Биз ҳар доим ўзимизга тўғри келадиган футболчиларни қидиришга ҳаракат қиламиз. Жамоани кучайтириш учун фуқаролигига қарамаймиз. Футболчи хорижлик бўлгани учун "Пахтакор"га келмайди. Улар ўзбекистонлик футболчилардан кучлироқ бўлиши керак. Ўтган йили ўзбекистонлик футболчилар жамоамизда кўп бўлган. Осиёнинг кучли жамоаларига қийинчилик туғдира олгандик.\nПитер Хюистра иштирокидаги матбуот анжуманини "Championat.asia"нинг ютубдаги саҳифасида томоша қилишингиз мумкин\n"Сербиялик футболчиларга Ўзбекистонда яшаш ва тўп тепиш қулай". Боян Матич билан интервью 14\n"Пахтакор"ни ҳакамлар чемпион қилдими? 156\nПитер Хюистра: "Черан ўйиннинг ҳақиқий қаҳрамонига айланди" 22


“Толибон” ваъдасини бузди. Афғонистон ҳарбий ҳаво кучлари офицери ўлдирилди | Qalampir.uz\nОлам\t16 Сентябрь 10:33 40767\n“Толибон” ҳаракати аъзолари Афғонистон Ҳарбий ҳаво кучларининг собиқ офицерини ўлдирди. Бу ҳақда РИА Новости манбаси хабар берган.\nБундан аввал эса “Толибон” олдинги ҳукуматга содиқ бўлган ва улар учун ишлаганларга, жумладан, ҳарбийларга амнистия ваъда қилган эди.\nМаълумотларга кўра, ҳарбийлар “Толибон” ваъда қилган амнистияга қарамай, ўзлари ва оилалари хавфсизлигидан қўрқади, уларнинг кўплари мамлакатни тарк этиб ҳам бўлган. Таъкидланишича, “Толибон” Матбуот котиби Забиҳулла Мужоҳид хорижий кучлар билан ҳамкорлик қилган афғонларни хавф остида эмаслигига ишонтирган.\nМанбага кўра, толиблар Афғонистон Ҳарбий ҳаво кучларининг собиқ офицери Залмай Ачакзайни Ҳирот вилоятида уйидан ҳайдаб чиқарган ва ўлдирган.\nБундан ташқари, агентлик манбасининг айтишича, мамлакат шарқидаги Нангарҳор вилоятида толиблар бир аёл ва унинг ўғлини ўлдирган.\nМаълум қилинишича, толиблар бу маълумотни ҳали тасдиқламаган, бироқ уларнинг бир нечтаси аҳоли томонидан ушланиб, маҳаллий ҳокимиятга топширилган. Нангарҳор вилояти губернатори отишма натижасида она-боланинг ўлдирилиши бўйича тергов бошланганини эълон қилган.\nЭслатиб ўтамиз, 465 нафар афғон ҳарбий учувчилари оила аъзолари билан Ўзбекистонда бўлиб турганди. “Толибон” эса уларни қайтаришни талаб қилаётганди. Шу орада Ўзбекистон қочиб ўтган афғон учувчилари оилалари билан Америка базасига кўчирилиши ҳақида АҚШ билан келишди. Қайд этиш керакки, учувчилар толиблар барча амалдорлар, ҳарбийларга амнистия эълон қилганига қарамай, ўзи ва яқинлари хавфсизлиги учун хавотирда эди, воқеалар ривожи уларнинг хавотири ўринли эканини кўрсатмоқда.\n20 Октябрь 09:08 37529\n20 Октябрь 08:58 30252\n21 Октябрь 10:51 25559\n20 Октябрь 21:18 22327\n21 Октябрь 19:06 21110


Жамият 19:51 / 20.10.2021 8012\nҚашқадарё вилоят ИИБ ахборот хизмати расмий муносабатига кўра, Муборак тумани «Машъал» МФЙда яшовчи фуқаро А.Т. 2021 йил 31 август куни соат 11:00ларда телефон орқали 102 хизматига мурожат қилган. У мурожаатида давлат идораларига ўзини Kun.uz сайтининг мухбири деб таништирган шахс агар шартнома тузиб, 2 млн 600 минг сўм пул бермаса, тумандаги салбий ҳолатларни Kun.uz сайтида эълон қилиб юбориш билан таҳдид қилганини билдирган.\nНатижада, масъул идора вакили унинг қўлига 100 АҚШ доллари ва 500 минг сўм пул берган, шунингдек, унинг талабига кўра, Т.Р. исмли фуқаро (аёл) пластик карта рақамига 1 млн сўм ўтказиб берган.\nБироқ, кейинчалик ўзини Kun.uz сайти мухбири сифатида таништирган шахс аслида Ғузор туманида яшовчи фуқаро М.А. эканлиги, у Kun.uz сайти ходими эмаслигини билгач, унга нисбатан қонуний чора кўрилишини сўраб мурожаат қилган.\nМазкур ҳолат юзасидан гумонланувчи М.А.га нисбатан Муборак тумани ИИБ ҳузуридаги Тергов бўлими томонидан ЖКнинг 165-моддаси (Товламачилик) 2-қисми «а» банди билан жиноят иши қўзғатилиб, қамоқ эҳтиёт чораси қўлланган. Айни пайтда дастлабки тергов ҳаракатлари олиб борилмоқда.\nБу каби воқеалар сайт нуфузига салбий таъсир ўтказиши мумкинлиги, шу сабабли юқоридаги каби шахсий манфаат, тамагирлик ва товламачилик каби ҳолатларнинг олдини олиш мақсадида таҳририят штатида турган журналистлар ва мухбирлар ҳақидаги маълумотлар Kun.uz жамоаси бўлимида жойлаштирилган.\nKun.uz мухбирини қандай таниб олиш мумкин?\nМурожаатчилар билиши керакки, сиз таҳририятга йўллаган мурожаатни ўрганиш учун Kun.uz мухбири сиздан ҳеч қандай пул ёки хизмат талаб қилмайди. Барча харажатлар таҳририят ҳисобидан қопланади.\nРаҳбарлар ёки мутасаддилар ҳузурига борган Kun.uz мухбири аввало ўзини таништириб, албатта сайт томонидан тақдим этилган хизмат гувоҳномасини кўрсатади ёки унинг сайт томонидан тақдим этилган хизмат бейжиги бўлади.\nЮқоридаги суратларда тасвирланган гувоҳнома ёки бейжик эгасини сайтга кириб, таҳририятда ишлаш-ишламаслигини текшириб кўриш мумкин.\nАгар сизнинг ҳузурингизга Kun.uz’да ишлайман деб борган мухбирнинг исм-фамилияси ва фотосурати таҳририят аъзолари рўйхатида бўлмаса, демак у Kun.uz’дан эмас. Ушбу ҳолатда зудлик билан ҳуқуқни муҳофаза қилувчи органларга мурожаат қилиш тавсия этилади.\n15:30 / 18.11.2021 28790


Фуқаролар томонидан ўз қонуний бурчини бажариб, осойишталикни таъминлаш, ёшларни комил инсон қилиб тарбиялаш, тадбиркорларга янги иш ўринлари яратиш, маҳалла фаолларининг халқни хайрли ишлар учун бириктира олиш, аҳиллик, бирдамлик, меҳр-оқибатни ривожлантириш, фидойилик ва ҳалолликда, ташаббускорликда бошқаларга ибрат бўлиш жамият равнақи учун катта хизмат саналади.\nАна шу хислатларни қадрлаш, кенг тарғиб қилиш мақсадида 2015 йилнинг 26 октябрь куни Бош прокурорнинг “Қонун устуворлигини таъминлаш ва қонунийликни мустаҳкамлаш ҳамда жамиятда ҳуқуқий маданиятни юксалтиришда фаол иштирок этган фуқаролар ва юридик шахсларни рағбатлантириш тўғрисида”ги буйруғи қабул қилинган. Ушбу буйруқ осойишталик, миллатлараро тотувликни таъминлаш, ҳуқуқий маданиятни юксактиришда ҳуқуқни муҳофаза қилувчи органлар билан бир қаторда фаол иштирок этаётган, юрт учун сидқидилдан хайрли ишларни амалга ошираётган фуқаролар, кенг жамоатчилик вакилларини алоҳида эътироф этишни, рағбатлантиришни назарда тутади.\nДарҳақиқат, прокуратура органлари фуқаролар, давлат ва жамият манфаатлари, тадбиркорлар ривожи, фаровон ҳаёт жонкуяри сифатида юрт учун хизмат қилган фуқароларни рағбатлантириб келмоқда.\nЯқинда вилоят прокуратураси тамонидан туманларда шу масалага бағишланган йиғилишлар бўлиб ўтди. Уларда иштирок этган вилоят прокурорининг биринчи ўринбосари О.Азимов Бош прокурорнинг юқоридаги буйруғининг мазмун-моҳиятини, ундан келиб чиқадиган мақсад ва вазифаларни ҳақида тушунтириб берди.\nШунингдек, сўзга чиққанлар юрт фидойиларини руҳлантириш, ватанпарварликни тарғиб этишнинг қанчалик муҳимлигини мисоллар билан таъкидлашди. Дарҳақиқат, юртимиз фидойилар юртидир. Бу ўз халқи равнақи учун қалб қўри билан хизмат қилувчи заҳматкашлар ҳам кўп. Уларни рағбатлантириш, эл-юрт олдида эътироф этиш эса жамиятда фаол ва ҳушёр фуқаролар сафи кенгайишига хизмат қилади.\nВилоят прокуратураси органларининг кузатишлари, таҳлиллари натижасида маҳалла раислари - Каттақўрғон шаҳридан Сабоат Негматова, Пастдарғомдан Вафоқул Саидов, Оқдарёдан Ражаббой Жумаев, Иштихон туманидан Шоакбар Товбоев, Самандар Убайдуллаев, Булунғурдан Эгамқул Бобоқулов, Самарқанд туманидан Неъматжон Солеевлар ҳамда тадбиркор ва фермерлардан - Ургут туманидаги «Янгиариқ» агрофирмаси раиси Барно Мамадалиева, Иштихон туман “Асалчи Элдор” фермер хўжалиги раиси Яхшибой Ҳасанов, Булунғур туманидаги “Абдурахмон доктор” фермер хўжалиги раҳбари Мамарасул Якубовлар рағбатлантиришга лойиқ топилди.\nЭнг муҳими, улар раислик қилган маҳаллаларда охирги йилларда бирор марта жиноят, кўнгилсиз ҳолатлар содир бўлмаган. Аҳиллик, меҳр-оқибат, ҳамжиҳатлик муҳити мустаҳкам. Қаровсиз ерларда боғлар яратилаяпти, маиший хизмат кўрсатиш шахобчалари ишга туширилиб, фуқаролар иш билан таъминланмоқда. Кам таъминланган оилаларнинг фарзандларини никоҳ тўйлари ўтказилаяпти. Яраштириш комиссияларининг самарали ишлаши натижасида нотинч оилалар яраштирилмоқда.\nҲашарлар уюштирилиб, йўллар, кам таъминланган оилаларнинг уйлари таъмирланаяпти, маҳалла ободонлаштирилмоқда, минглаб кўчатлар экилмоқда. Тозаликка алоҳида эътибор қаратилаяпти. Жисмоний тарбия ва спорт ривожланиши учун барча шароитлар яратилган.\nМиллий қадриятлар, инсоний фазилатларни ёшлар онгига сингдириш, ҳуқуқий маданиятни юксалтириш, ватанга садоқат ва миллий қадриятларимизга ҳурмат руҳида тарбиялаш, қонунларни ҳамда соғлом турмуш тарзини тарғиб қилиш борасида турли тарғибот тадбирлари, давра суҳбатлари мунтазам йўлга қўйилган.\nФермер хўжалиги раислари ҳам юқори ҳосилдорликка эришиб, ғалла ва пахта шартномаларни йилма-йил бажариб бошқаларга ибрат бўлмоқда. Улар турли хайрия тадбирларида фаол қатнашиб келади.\nБу фидоий инсонларнинг ҳар бири вилоят прокурорининг ташаккурномаси билан тақдирланишди. Уларнинг ютуқлари батафсил эътироф этилиб, раҳматлар айтилди. Шунингдек, бу тадбир анъана тарзида давом эттирилиши, бундан кейин ҳам юрт фидоийларининг хизматлари эътиборсиз қолмаслиги айтиб ўтилди.\nМанба: “Адолат сари” юридик газетасининг 6-сони, 30.03.2017 йил


Тошкент вилоятида ЙПХ командирига 350 доллар пора таклиф қилган шахс қўлга олинди - Zamin.uz\nТошкент вилоятида ЙПХ командирига пора таклиф қилган ҳайдовчи қўлга олинди, дея хабар бермоқда «Дарё»га вилоят ИИББ ЙҲХБ ахборот хизмати.\nҚайд этилишича, Тошкент вилоятининг Ўрта Чирчиқ туманида хизмат олиб бораётган ЙПХ инспектори, сафдор Ж.Илҳомов «ВАЗ-2106» русумли давлат рақам белгиси 10К 804 RА бўлган транспорт воситасининг ҳайдовчиси хавфсизлик камарини тақмасдан келаётгани учун тўхтатади.\nТекширув жараёнида эса ҳайдовчи спиртли ичимлик истеъмол қилган ҳолда машина бошқараётганлиги маълум бўлади. Инспектор унга нисбатан тегишли тартибда маъмурий баённома расмийлаштириб, автомашинани вақтинчалик жарима майдонига қўяди.\nБу қоидабузарлик учун катта миқдорда жарима тўлашини, ҳайдовчилик ҳуқуқидан маҳрум этилишини билган ҳайдовчи И.Буркеев муаммо ечимининг ноқонуний йўлларини излашни бошлайди ва айбини пора эвазига беркитмоқчи бўлади.\nШу мақсадда Тошкент вилояти ИИББ ЙҲХБнинг 3-минтақавий ҳудуд йўл-патруль хизмати отрядининг командири Фарҳод Мусаевга мурожаат қилади. Мусаев бу ҳақда ИИВнинг ЎХБ Тошкент вилояти бўлимига билдирги ёзади.\nҲолат юзасидан хавфсизлик хизмати ходимлари йўл ҳаракати хавфсизлиги хизмати билан зудликда тезкор тадбир ўтказиб, фуқаро А.Р.ни отряд командирига бир миллион тўрт юз минг сўм ва 210 АҚШ долларини пора сифатида бераётган вақтда қўлга олинди.\nМазкур ҳолат юзасидан Пискент туман прокуратураси томонидан Жиноят кодексининг 211-моддаси 1-қисми (пора бериш) билан жиноят иши қўзғатилди.\nАввалроқ Самарқандда тиббиёт олийгоҳига киритиб қўйишни ваъда қилиб, абитуриентдан 7 минг доллар олган стоматолог, Самарқандда Malibu’сини жарима майдончасидан чиқариб бериш учун ИИБ ходимига 400 доллар таклиф қилган шахс ва Шаҳрисабзда машинасини жарима майдонидан чиқариш учун туман ЙҲХБ бошлиғига пора бераётган ҳайдовчи қўлга олингани ҳақида хабар берилганди.\nЮнусободда МЧЖ биносига кириб, салкам 700 доллар ўғирлаган эркак қўлга олинди\n26-12-2017, 06:00, Ўзбекистон\nФотофакт: Камерада қайд этилган қоидабузарликка жарима солинди\n15-03-2017, 19:41, Ўзбекистон\n6-02-2017, 16:54, Ўзбекистон\n5-03-2015, 18:02, Ўзбекистон


Ўзбек гўзали “Miss World”га боради\nТанлов ғолибасига ўтган йилги дунё гўзали венесуэлалик Ивиан Саркос янги тож кийдиради.\nБу йил “Miss World 2012” дунё гўзали танловида Ўзбекистон вакиласи илк бор қатнашади.\nЛекин ҳозирча танлов расмий сайтида Ўзбекистондан қатнашадиган қизнинг кимлиги ҳақида маълумот йўқ¸ унинг фотосурати ҳам жойлаштирилмаган.\nДунёнинг энг гўзал қизи деб эътироф этилишга даъвогар ўзбек соҳибжамолининг ким экани "Miss World" сайтида яқин фурсатда эълон қилиниши айтилган.\nЛекин, "Miss World" сайтида эълон қилинган миллий танловлар рўйхатида Ўзбекистон йўқ.\nТанловга сал кам беш ой қолган бир пайтда унда Ўзбекистондан ким қатнашиши, дунёнинг энг гўзал қизи бўлишликка даъвогар Ўзбекистонда қандай танлаб олиниши ҳақида Озодлик суҳбатлашган маҳаллий расмийлар бирор маълумотга эга эмасликларини билдирдилар.\n- Маданият вазирлиги бу билан шуғулланмайди. Бизнинг ваколатимизга кирмайди бу. Агар Фонд Форум каби хусусий ташкилот шуғулланмаётган бўлса, яна билмадик ¸ деди Ўзбекистон Маданият вазирлигининг 21 март куни Озодлик боғланган расмийларидан бири.\nЎзбекистондан дунё гўзали танловида бу йил ким қатнашишини билмаëтган расмийлар¸ бунинг ортида мамлакат Маданият вазирлиги фаолиятини ўз қўлига олган Фонд форум¸ аниқроғи бу форум эгаси президентнинг тўнғичи Гулнора Каримова турган бўлиши мумкинлигини тахмин қилмоқдалар.\nГулнора Каримованинг Форуми ҳам танловдан бехабар\nАйрим Интернет нашрларида балки Каримова хонимнинг ўзи дунё гўзаллари танловида қатнашар, деган ярим ҳазил тахминлар ҳам билдирилган.\nЎзбекистон президентининг қизи Гулнора Каримова раҳбари бўлган Фонд Форумдагилар эса буни қатъият рад этишди.\n- Биз эмас, точно, деди Фонд Форум матбуот вакили Динара Дўлтаева.\nШу ой бошида Гулнора Каримованинг “Гули” брэнди либослари Москвада бўлиб ўтган “Россия гўзали” танловида тақдим этилган эди.\n- Москвадаги “Мисс Россия” гўзаллик танловида ҳар йили биронта дизайнерни кийимларини олиб, финалда тақдим қилишади. Авваллари, Юдашкин каби дизайнерларни либослари тақдим этилган. Бу йил ташкилотчилар “Гули”ни танлашди. Яъни, у дизайнер сифатида у ерда қатнашди, деди Динара Дўлтаева.\n62-бор ўтказилаётган бу йилги “MIss World” танлови 18 августда Хитойнинг ички Монголия минтақасида жойлашган Ордос шаҳрида бўлиб ўтади.\nДунёнинг энг гўзал қизи номи учун Ўзбекистон вакиласидан ташқари яна 120 га яқин мамлакат вакиласи ўзаро рақобатлашади.\nЎзбек соҳибжамолининг дунё гўзаллик танловида қатнашиши борасида ўзбекистонликлар нима дейди?\n- Жуда зўрку. 100 фоиз аминман¸ дунёда гўзаллик бобида ўзбек қизларимизга тенг келадигани йўқ, дейди тошкентлик 35 яшар Муҳаббат.\nФарғоналик 45 яшар Муқимжон ака эса ўзбек қизларининг танловда ярим-яланғоч чиқарилишига қарши.\n- Бу мусулмончиликка тўғри келмайди. Умуман мен бунақа танловларда қизларнинг ҳамманинг кўзи ўнгида ярим яланғоч олиб чиқилишига қаршиман. Ҳаммаси анъана, удумларимизга мос бўлиши керак, дейди Муқимжон ака.\nЎтган йили "Miss World" танловининг финал босқичида Британия номидан муслима қизнинг қатнашиши мусулмонлар ғазабини келтирган эди.\n25 ёшли Шанна Бухорий Британия гўзаллари танловида иштирок этганидан буён радикал диндорлардан ҳақорат ва нафратга тўла мактублар олганини айтади.\n“Miss World” танловида Ўзбекистон вакиласи ҳам қатнашади


Умид Аҳмаджонов "Нефтчи" ва "Бухоро"мухлисларига миннатдорчилик билдирди\n3 март, 2018, 22:23\nЎзбекистон миллий олимпия қўмитаси президенти ва Ўзбекистон футбол Ассоциацияси 1-вице-президенти Умид Аҳмаджонов Суперлиганинг 1-турида стадиондаги ажойиб муҳит яратган мухлисларга миннатдорчилик билдириб ўтди.\n“Суперлиганинг 1-тури жуда ажойиб бошланди. Фарғонада “Нефтчи” ва “Насаф” жамоалари ўртасидаги мавсумнинг очилиш ўйинида қатнашдим. Шу куни “Истиқлол” стадионига 20 000 га яқин мухлис ташриф буюриб, ўйингоҳда ҳақиқий байрамона муҳит ҳукмронлик қилди. Мазкур муҳитни юзага келтиришда саъй-ҳаракат қилган клуб мутассаддилари ва биринчи навбатда фарғоналик футбол ишқибозларига алоҳида миннатдорчилик билдириб ўтмоқчиман. Гувоҳи бўлганингиздек, майдон эгалари “Нефтчи” футболчилари ҳам бундан руҳланиб, кучли таркибга эга бўлган “Насаф”га қарши шиддатли ва ҳужумкор ўйин намойиш қилишди. Айтмоқчи бўлганим, мухлислар стадионни тўлдириб ўтиришса, майдонда ҳам шунга мос ўйин бўлади.\nБугун бўлиб ўтган “Бухоро” – “Қўқон-1912” жамоалари ўртасидаги ўйинда ҳам стадион мухлислар билан тўлди. Деярли 14 000 га яқин мухлис ўзларининг севимли жамоалари қўллаб-қувватлаш учун Бухородаги стадионга ташриф буюришди. Мухлислар бу ўйинда ҳам муросасиз ўйин гувоҳига айланишди.\nФурсатдан фойдаланиб, юртимиздаги барча футбол мухлисларини стадионларга чорлаб қоламан. Футбол Сиз учун, мухлислар учун. Стадионларга ташриф буюриб, ўз севимли жамоангизни қўллаб-қувватланг!” – деб Умид Аҳмаджонов сўзларидан иқтибос келтиради ЎФА матбуот хизмати.


Интервью. Азизжон Ғаниев: "Онам менинг ўйинларимни томоша қила олмайдилар" / CHAMPIONAT.asia\n11:44Тебас: "Месси - ЛаЛига рамзи" 0 11:29Осиё футболи. Уммон терма жамоасига янги мураббий тайинланди 2 11:10Облак: "Атлетико" учун ҳали вазифа бажарилгани йўқ" 15 10:50Гвардиола: "Мен - VARнинг ишқибозиман" 21 10:42Флорентино Перес ва Сантьяго Солари икки соат дилдан суҳбат қуришди 17 10:30“Бухоро” яна Тошкентда йиғилди 6 10:11Спортчилар ижтимоий тармоқларда 2 09:53Olamsport: Истомин АҚШдаги турнирда иккинчи давра ўйинини ўтказди, ўзбек дербисида Ҳумоюн ғолиб ва бошқа хабарлар 0 09:40Карикатура: “Ювентус”да яна ўхшамаяпти 25 09:25Кьеллини: “Туринда боримизни берамиз” 30 09:20“Бухоро” Раҳматулло Бердимуродов билан хайрлашди 10 09:12Криштиану Роналду: “Менда Чемпионлар лигасининг бешта соврини бор, “Атлетико”да эса ноль” 60 09:05“Ювентус” 0:2 ҳисобида ютқазган вақтида ҳеч қачон еврокубокларнинг кейинги босқичига чиқа олмаган 22 08:57“Атлетико”—“Ювентус”: Сандро, Коста ва Парти жавоб ўйинида майдонга тушмайди 6 08:45“Манчестер Сити” Гвардиола қўл остида нохуш натижа қайд этмоқда 13\nИнтервью. Азизжон Ғаниев: "Онам менинг ўйинларимни томоша қила олмайдилар"\n08 фев 08:00\nТеглар : Ўзбекистон U-23Азизжон ҒаниевНасаф\nЯнварь ойида Хитой мамлакатида бўлиб ўтган U-23 Осиё чемпионатида Ўзбекистон терма жамоаси Осиё чемпиони бўлиб қайтганидан барчанинг хабари бор.\nРавшан Ҳайдаров бошчилигидаги ушбу жамоанинг юқори чўққига чиқишига Азизжон Ғаниевнинг хиссаси катта бўлди десак муболаға бўлмайди. Ярим ҳимоячи мусобақанинг барча ўйинларида ўйнади. Унинг ярим финалда Жанубий Корея дарвозасига урган ажойиб голи Осиё чемпионатининг безагига айланди. Ушбу гол якунда ОФК томонидан мусобақанинг энг чиройли 10та голи орасига ҳам киритилди. Биз Ғаниев билан анчадан буён суҳбат қуришни режалаштириб юргандик. "Насаф" ОЧЛ-2018 плей-офф босқичида "Ал Файсали"ни йирик ҳисобда мағлуб этгач футболчи интервью берди.\n- Осиё чемпиони Азизжон Ғаниев футболга қандай қизиқиб қолган?\n- Кичкиналигимд Жиззахнинг "Сўғдиёна" клубининг машғулотларига жудаям қизиқардим ва деярли ҳар куни уни томоша қилишга борардим. Унда жудаям ёш эдим. Машғулотлар тугаши билан футболчиларнинг автобусига чиқиб олиб клуб билан базасига борардим. Футболга жудаям қаттиқ қизиқардим.\n- Неча ёшдан футбол ўйнашни бошлагансиз?\n- 8 ёшимда кўчаларда футбол ўйнаб юрардим. Ишонасзми маҳалламизда ҳар куни кечки пайт соат тўртда футбол ўйнардик. Кечқурун соат 9да ҳам "Сўғдиёна" стадионинга футбол ўйнашга борардик. Жудаям қизиқ бўларди. Стадион қоровулига барча боллар пул йиғиб берардик, бунинг эвазига стадион прожекторларини ёқиб берарди. Биз маза қилиб тўп тепардик.\n- Шу ўринда футболдаги мураббийларингиз ҳақида тўхталиб ўтсангиз...\n- Биринчи мураббийим Улуғбек Алматов бўлганлар. Бундан ташқари Усмон Муҳаммедшин, Баҳодир Аннаматов, Сергей Кучеренко, Нурали Султонов, Зафар Холмуродов, Жасур Абдураимов, Темур Олимхўжаев, Александр Мочинов, Равшан Ҳайдаров ва Рўзиқул Бердиев каби мураббийлар қўлида ўйнаганман. Уларнинг барчасига каттадан-катта раҳмат айтмоқчиман. Худо хоҳласа мураббийларимнинг юзларини ҳеч қачон ерга қаратмайман. Уларга муносиб шогирд эканлигимни исботлайман.\n- Жиззахдан "Насаф"га ўтиш қачон ва қандай содир бўлган?\n- "Насаф"га ўтишимга биринчи мураббийим Улуғбек Алматов сабабчи бўлганлар. Айнан шу киши мени "Насаф"га олиб борганлар. "Аждарлар" сафида мени Баҳодир Аннаматов ўз жамоасига қабул қилиб ҳар томонлама тарбиялаганлар. Бу мураббийимга яна бир бор катта раҳмат айтмоқчиман.\n- Нечинчи йилдан буён "Насаф"дасиз?\n- 2014 йилдан бери "Насаф" клуби тизимида ўйнаб келаяпман. Дастлаб ёшлар жамоасида ўйнадим. Кейин асосий таркибга қўшилдим.\n- Хориждан "Барселона"нинг испаниялик ярим ҳимоячиси Андрес Иньестанинг ўйинлари ёқади. Ўзбекистондан эса Одил ака Аҳмедовнинг ҳаракатларига ҳавас қиламан.\n- Сиз бир неча бор жарима тўпларидан ва олис масофалардан голлар ургансиз. Жумладан, Хитойдаги Осиё чемпионатида ҳам Жанубий Корея билан баҳсда узоқдан чиройли тўп киритдингиз. Кучли зарба туғмами ёки машғулотлар самарасими?\n- Ёшлигимдан машғулотларда зарба бериш устидан кўп ишлардим, мағулотларда пайтида жарима тўпларини ҳам бажаришни канда қилмайман. Шу боис мендаги кучли зарба машғулотлар самараси десак ҳам бўлаверади.\n- Кўпчилик оналар жароҳатлардан қўрқиб ўз фарзандларини футболчи бўлишини хоҳлашмайди. Сизда қандай бўлган?\n- Ҳа, онажоним ўйинларимни кўришга қўрқадилар. Ҳеч бир ўйинимни кўрмайдилар. Учрашув тугаганидан кейин ҳисобни биладилар холос. Унгача дуо қилиб ўтирадилар.\n- Шу кунгача борган шаҳарлар орасида энг ёққани қайси?\n- Кўп давлатлар ва шаҳарларга борганман. Барибир ўзимизга етмайди. Чет эл шаҳарлари орасида Сингапур ва Дубай менга кўпроқ манзур бўлган. Осиё чемпиони бўлганимиз учун Хитой давлати ҳам ёдимдан чиқмайди энди.\n- Футболчилар, умуман йигитлар овқат қилишга нўноқ бўлишади. Азизжон Ғаниев қайси таомни яхши тайёрлай олади?\n- Шашликни. Ҳар сафар ўз уйимга борганимда оиламдагиларга шашлик қилиб бераман.\n- Хитойдаги Осиё чемпионатидан қандай таассуротлар билан қайтдингиз?\n- Таассуротлар жудаям ажойиб. Кучли рақиблар, ажойиб ўйинлар, супер голлар, хурсандчилик онлари ва чемпионлик! Биз бир оила бўлганиздан жудаям хурсандман. Ўша мусобақада бирга ўйнаган жамоадошларим, мураббийларим ва делегация аъзоларини соғинишни бошладим. Тошкентга қайтиб келганимиздан сўнг халқимиз бизни бунчалик тарзда кутиб олишини умуман тасаввур ҳам қилмаган эдик. Самолётдаги чарчоқларимиз бир зумда чиқиб кетди. Президентимиз Шавкат Мирзиёев биз футболчиларга шунчалик эътибор бериб ҳар биримизга Malibu совға қилдилар. Барча футболчилар ва мураббийлар Ўзбекистон фуқароси эканлигидан фахрланишди. Совға қилинган машинани дадамга тақдим қилмоқчиман.\n- Илк турда Қатар билан ўйиндаги мағлубиятдан сўнг кийиниш хонасида муҳит қандай эди?\n- Ўша ўйиндан кейин кайфиятимиз тушиб кетди ва боллар билан йиғилиб, бир бўлиб гаплашиб олдик. Кайфиятни кўтариб ишлашда давом eтдик ҳамда кетма-кет ғалабаларга эришдик.\n- Танқидларни қандай қабул қиласиз?\n- Танқидларни доимо тўғри қабул қиламан. Танқид келажак меваси дейишадику.\n- Равшан Ҳайдаров қандай мураббий?\n- Равшан Ҳайдаров самимий, тажрибали ва эътиборли мураббий. Ҳаётда ҳам боллар билан худди ака-укадек муносабатда бўладилар. Жамоани ўйинларга жуда ҳам зўр тайёрлайдилар. Футболда ғалаба жамоаники, мағлубият эса мураббийники деган гап бор. Лекин бу сафарги ғалаба мураббийники ҳам.\n- Ушбу терма жамоадаги энг қувноқ футболчи ким эди?\n- Тўғриси жамоамизда ҳамма жуда ҳам қувноқ, ҳазилкаш эди. Хитойдаги чемпионат вақтида дарвозабон Раҳимжон Давронов билан ҳазиллар жуда кўп бўлди (кулади).\n- Вьетнам билан бўлган финал ўйинини ёдга олинг.\n- Финал учрашуви ҳаво ҳарорати жуда ҳам совуқ эди. Қор тинмай ёғаётганди. Қорли майдонда ўйнаш қийинроқ бўлди албатта. Иккинчи таймдан олдин стадион ходимлари қорни тозалаб ташлашди. Кейин ўйинимиз анча осонлашди.\n- Азизжон Ғанийевнинг футболдаги ва ҳаётдаги орзуси нима?\n- Футболдаги орзуим Европа жамоларида ўйнаш ва мухлисларни янада хурсанд қилиш. Ҳаётдаги орзуим эса ҳар доим ота-онамни дуоларини олиб уларнинг хизматларида бўлиш.\nПортугалиянинг "Порту" клуби ёзда Ўзбекистонда футбол лагери ташкил этади 15\nЎзбекистон Суперкубоги учрашуви 1 дақиқалик сукут билан бошланади 70\nЎФА мутасаддилари Португалиянинг "Витория Гимарайнш" клуби академияси билан яқиндан танишишди 8\nТерма жамоа бош шифокори Аброр Пирриев билан Игнатий Нестеровда аниқланган модда ҳақида суҳбат 9\n"Насаф": Мавсумий чипталарни харид қилинг 11


Баъзан кўча-кўйда, тўй-маъракаларда танишларимиз билан учрашсак, улар ҳаётидан нолиб, ишлари юришмаётганини, орзу-мақсадлари рўёбга чиқмаётганидан афсусланишади. Тижоратчилар билан гурунглашсак, савдолари бароридан келмай, касодга учраётганидан ёзғиришади. Инсонмиз-да, Аллоҳ таоло инъом этган неъматларнинг қадрига етмаймиз. Гуноҳларимиз кўп, истиғфор айтмаймиз.\nГуноҳлар афв этилиши, солиҳ амаллар кўпайишини ва юксак даражаларга эришишни ким ҳам хоҳламайди. Оила бағрида, тинч-осуда Ватанда яшаш катта бахт-ку! Бунинг учун кўп истиғфор айтишга одатланиш керак.\nАллоҳ таоло Қуръони каримда бундай марҳамат қилади: «Раббингиздан мағфират (кечирим) сўранг, сўнгра Унга тавба қилинг, шунда (У) сизларни маълум муддат (ажалларингиз охири)гача чиройли баҳра билан баҳраманд қилур…» (Ҳуд сураси, 3-оят).\nРасулуллоҳ соллаллоҳу алайҳи ва саллам: “Ким истиғфорни доимий айтиб юрса, Аллоҳ унга қийин дамларда осонликни насиб этади. Уни ўйламаган жойидан ризқлантиради” (Имом Абу Довуд ривояти).\nҲар доим истиғфор айтиш жоиз, гуноҳ қилганда эса вожиб бўлади. Истиғфор айтишнинг бир неча турлари бор. Улардан энг улуғи “Саййидул истиғфор” дуосидир. Шаддод ибн Авс розияллоҳу анҳудан ривоят қилинади: “Пайғамбаримиз алайҳиссалом: «Истиғфорнинг саййиди “Аллоҳумма, анта Роббий. Ла илаҳа илла анта. Холақтаний ва ана ъабдук. Ва ана ъала аҳдика ва ваъдика, мастатоът. Аъузу бика мин шарри ма сонаът. Абуу лака биниъматика ъалайя ва абуу би занбий. Фағфирлий, фаиннаҳу ла яғфируз зунуба илла ант”, демоқдир. Ким уни ишонч билан наҳорда айтса-ю, ўша куни кеч киришидан олдин вафот этса, жаннатга киради. Ким уни ишонч билан тунда айтса-ю, ўша кечаси тонг отишидан аввал бу дунёни тарк этса, жаннат аҳлидан бўлади”, дедилар».\nДуонинг маъноси: “Эй Аллоҳ, Сен Раббимсан! Сендан ўзга илоҳ йўқ. Мени яратдинг ва мен Сенинг бандангман. Қодир бўлганимча Сенга берган аҳдимда ва ваъдамда турибман. Сендан қилмишларимнинг ёмонлигидан паноҳ тилайман. Менга берган неъматингни эътироф қиламан. Гуноҳларимни ҳам тан оламан. Мени мағфират қил. Албатта, Сендан ўзга гуноҳларни мағфират қилувчи йўқ”.\nМуқаддас динимизнинг асосий манбаи – Каломуллоҳда бундай дейилади: «Ва мен: “Парвардигорингиздан мағфират сўранглар, албатта У ўта Мағфиратли бўлган Зотдир. (Шунда) У Зот устларингизга осмондан ёмғир қуйдиради ва сизларга мол-дунё, бола-чақа билан мадад беради ҳамда сизларга боғу бўстонлар (ато) қилади ва сизларга оқар дарёлар (ато) қилади”, дедим» (Нуҳ сураси, 10–12-оятлар).\nИбн Касирнинг тафсирида бу оят қуйидагича шарҳланади: “Яъни агар сизлар Аллоҳга ҳақиқий тавба қилсангиз, истиғфор айтсангиз ва У Зотга итоат этсангиз, ризқингиз кўпаяди. Аллоҳ осмоннинг баракасидан устингизга ёмғир ёғдиради. Ернинг баракасидан ўсимликлар ва турли набототларни ундириб чиқаради. Сизларга кўп фарзанд ва бойликлар ато қилади. Шунингдек, Аллоҳ сизларга турли мевалари бор ва ўртасидан дарёлар оқиб турувчи гўзал боғлар ато қилади”.\nНуҳ пайғамбарнинг қавми мол-дунёга ружу қўйган эди. Шу сабабли у зот қавмини Аллоҳга итоат этишга чақирган. Узоқ йиллар қилинган даъватларни қабул этмай, ўзларига юборилган пайғамбарларни ёлғонга чиқаришгач, Аллоҳ таоло Нуҳ алайҳиссалом қавмига қурғоқчилик юбориб, аёлларини туғмас қилиб қўяди. Шундан сўнг, агар имон келтирсалар, Аллоҳ уларга яна фаровонлик ато қилиб, бошларидаги оғир кунларни кетказиши маълум қилинади.\nҲасан Басрий раҳимаҳуллоҳнинг олдига бир киши қурғоқчиликдан шикоят қилиб келганида, у зот унга: “Истиғфор айтгин!” деб маслаҳат берган. Бошқа одам келиб камбағаллик, яна бошқаси бефарзанд эканини, бошқа биров ерининг унумдорлиги паст эканидан шикоят қилиб келганида, Ҳасан Басрий уларнинг барчаларини кўп истиғфор айтишга амр қилди.\nШунда Робийъ ибн Субайҳ: “Олдингизга турли тоифадаги одамлар келиб, ҳар хил масалада шикоят қилишган бўлсалар-да, уларнинг ҳаммасини истиғфор айтишга буюрдингиз. Бунинг сабаби нима?”, деб сўради. Ҳасан Басрий раҳматуллоҳи алайҳ юқоридаги оятни ўқиб берган экан..\n“Тафсийрун Насафий” китобида: “Истиғфор Аллоҳдан мағфират қилишини сўрашдир. Агар истиғфор айтувчи кофир бўлса, куфрдан истиғфор айтади. Агар истиғфор айтувчи осий мўмин бўлса, гуноҳларидан истиғфор айтади”, дейилган.\nИмом Қуртубий: “Ушбу ва Ҳуд сурасидаги оятлар истиғфор ризқ кўпайиши ва мўл ёмғир ёғишига сабаб бўлади”, деган.\nШу ўринда бир воқеани эслаб ўтиш мақсадга мувофиқ. Закотини ўз вақтида берадиган, кўп истиғфор айтадиган бир тижоратчи танишимнинг моллари сақланадиган жойга электр энергиясининг носозлиги туфайли ўт кетибди. Барчанинг моллари куйиб кул бўлибди-ю, бироқ ҳалиги биродаримизнинг моллари омон қолган экан. Барча қизиқиб бунинг боисини сўраганида у киши: “Мен ҳар тонг ишга келиб ва ишдан қайтаётиб “Сайиидул истиғфор” дуосини ўқийман. Расуллоҳ соллаллоҳу алайҳи ва саллам ўргатган дуонинг кучини кўриб турибман”, деган экан.\nАбдуллоҳ ибн Аббос розияллоҳу анҳумодан ривоят қилинади. Расулуллоҳ соллаллоҳу алайҳи ва саллам дедилар: “Кимки истиғфорни кўпайтирса, Аллоҳ у (банда) учун ҳар қандай ғам-ташвиш ва тангликдан чиқиш йўли (пайдо) қилиб, уни ўзи ўйламаган томондан ризқлантиради”, деганлар (Имом Аҳмад ривояти).\nМўмин банда сабабсиз бирор муаммо ва қийинчиликка дуч келмайди. Бунинг асосан иккита сабаби бор. Биринчиси, Аллоҳ қайси бир бандани яхши кўрса, уни мусибат билан синайди. Бу синовдан чиройли сабр билан чиқиб кетган банданинг гуноҳлари кечирилади, имони зиёда бўлади, қалби покланади.\nМухтасар айтганда, бизни яратган Зот, коинотнинг эгаси Аллоҳ таолога қанча кўп истиғфор айтсак, турмушимиз янада фаровон ва нурафшон бўлади. Истиғфор туфайли бошимизга балолар ёғмайди. Юртимиз тинч, осмонимиз мусаффо бўлади.\nСергели тумани “Нўғайқўрғон” жоме масжиди имом ноиби\nMore in this category: « Дунё неъматларининг афзали\t"Луқмон" сурасидаги фарзанд тарбиясига оид оятлар »


«Ўзбекистон ва Марказий Осиёда аҳил қўшничилик мухитини шакллантириш жараёнлари» дастурий мажмуаси\nДастур минтақавий интеграция масалалари, шунингдек, Марказий Осиё давлатлари орасидаги ўзаро муносабатларни ўрганувчи мутахассислар учун мўлжалланган.\nДастурда Марказий Осиёдаги интеграцион жараёнлар ҳар томонлама кўриб чиқилган, минтақа давлатларининг ушбу масалага ёндашувлари ва тутган йўлларининг тарихий ретроспективи берилган. Айниқса, Ўзбекистон Республикаси Президентининг Марказий Осиёда аҳил қўшничилик муҳитини шакллантириш борасидаги ташаббусига алоҳида эътибор қаратилган.\nДастур Android платформасидаги барча қурилмаларда ишлайди.\nШунингдек, мультимедия воситалари ёрдамида Марказий Осиёни минтақалаштиришнинг ўзига хос хусусиятларини, Ўзбекистон Республикасининг Марказий Осиёда интеграция жараёнларини кучайтиришга қаратилган ёндашувларини ўрганиш мумкин.\nАдлия вазирлиги ҳузуридаги Интеллектуал мулк агентлиги томонидан дастур муаллифига “Электрон ҳисоблаш машиналари учун яратилган дастурлар ва маълумотлар базаларининг ҳуқуқий ҳимояси тўғрисида”ги Ўзбекистон Республикасининг қонунига кўра DGU 08561 рақамли гувоҳнома берилди.


Вобкентдаги фаол БПТлар | Ўзбекистон "Адолат" социал-демократик партияси\n9 Январь, 09:57 • БПТ, Бухоро вилояти, Янгиликлар • 1116 марта кўрилди • Комментариев к записи Вобкентдаги фаол БПТлар нет\nБошланғич партия ташкилотлари партиянинг энг муҳим бўғини саналади. Cиёсий партиялар фаолиятини ҳар томонлама ривожлантириш ва янги босқичга кўтаришда мазкур ташкилотнинг ўрни беқиёс. Ўзбекистон “Адолат” социал-демократик партияси олдида турган муҳим вазифалардан бири аъзолар сонини янада ошириш, уларни қуйи ташкилотларда мустаҳкам бирлаштиришдан иборатдир.\nМақсуд Ҳамидов – Ўзбекистон “Адолат” СДП Вобкент туман Кенгаши раиси. Муомала маданиятига эга, ишчан, заковатли, ташаббускор кишиларни ташкилот атрофига бирлаштира олганлигини Мақсуд Ҳамидовнинг ютуғи, деб билиш мумкин. Шу туфайли партия Кенгаши ва унинг жойлардаги бошланғич ташкилотлари амалий ишлар билан элга танилмоқда.\nБугун Вобкентда “Адолат” СДПнинг 400 нафарга яқин аъзоси, 9 тадан ортиқ бошланғич партия ташкилоти бор. Партия фаолларининг кўпчилигини раҳбар кадрлар, ўқитувчи, шифокор, тадбиркор, ҳуқуқшунос ва зиёлилар ташкил этади. Демак, улар жамиятдаги ижтимоий-сиёсий жараёнларни чуқур англаб етадиган ва партия ғоялари тарғиботини таъминлай оладиган кишилар. Меҳнат жамоаларида тез-тез ўтказилаётган мулоқотлар, маҳаллий матбуот нашрлари ва телевидениедаги чиқишлар партия фаолларини халққа яқинроқ таништирмоқда.\nТаъкидлаганимиздек, партия фаоллари ўз ташаббускорликлари билан туманда ўзаро ишчанлик муҳитини, ислоҳотлар натижаси учун масъулият туйғусини шакллантиришга муваффақ бўлмоқдалар. Ана шундай партиядршларимиздан бири — Болтаева Машҳура Бакаевна. У Вобкент туман 25 — умумий ўрта таълим мактабида иқтисодиёт фани ўқитувчиси, айни чоғда билим маскани қошидаги бошланғич партия ташкилоти раҳбари. Бу серғайрат аёлнинг елиб-югуриши туфайли мактаб энг намунали ўқув масканига айлантирилган. Ўқув машғулотлари компьютер ва бошқа замонавий воситалар билан жиҳозланган синф хоналарида ўтказилади. Ўқитувчи, педагоглар меҳнатини баҳолашда ҳам прогрессив усуллардан фойдаланилади. Шу туфайли мактаб ўқувчилари турли фанлардан туман ва вилоят миқёсида ўтказилаётган олимпиадаларда ғолиб бўлмоқда.\nУ 2006 йил “Энг яхши иқтисод фани ўқитувчиси” кўрик-танловининг республика босқичи ғолиблигини қўлга киритиб, Германия Федератив Республикасида малака ошириб келган ҳамда “Ўзбекистон Республикаси Халқ таълими аълочиси” кўкрак нишони билан тақдирланган.\n“Адолат” СДП аъзолари бугун давлат бошқарувини янгилаш, жамиятни ислоҳ этиш ва мамлакатни модернизациялашда сиёсий партияларнинг роли кучайганлигини чуқур англаб етишган. Вобкентлик партия фаоллари, айниқса, бошланғич ташкилотлар етакчилари иқтисодий ислоҳотлар қандай бўлиши зарурлигини сўзда эмас, амалда исботлашаяпти. Ҳудудда қарор топган ташаббускорлик муҳити сафимизга янги аъзолар келиб қўшилишига замин яратмоқда.\nВобкентдаги фаол БПТлар was last modified: Январь 12th, 2015 by admin\n« Хоразмда депутатлик гуруҳи шакллантирилди Ҳар соҳада илғор партиядошимиз »


ЎзА - Қозоғистон парламенти делегациясининг учрашувлари\n26.09.2017 18:00 Чоп этиш версияси\nЎзбекистон Республикаси Олий Мажлиси Сенати Раиси Н.Йўлдошев билан учрашувда ўзаро ишонч, манфаатдорлик ва очиқ мулоқотга асосланган Ўзбекистон – Қозоғистон муносабатлари икки давлат раҳбарларининг мунтазамлик касб этган учрашувлари натижасида сифат жиҳатидан янги босқичга кўтарилгани таъкидланди.\nПарламент делегациясининг ушбу ташрифи Президентимиз Шавкат Мирзиёевнинг жорий йил март ойида Қозоғистонга давлат ташрифи чоғида икки мамлакат парламентлари юқори палаталари томонидан имзоланган меморандум доирасида амалга оширилмоқда. Ташриф дастуридан ўрин олган музокара ва учрашувлар Ўзбекистон ва Қозоғистон ўртасидаги стратегик шериклик муносабатларини янада ривожлантириш, икки мамлакат парламентлари ўртасидаги ҳамкорликни чуқурлаштиришга хизмат қилади.\nУчрашувда томонлар парламентлараро алоқалар, шунингдек, савдо-иқтисодий ва инвестициявий ҳамкорликнинг ҳолати ва уни янада ривожлантириш истиқболлари юзасидан фикр алмашдилар.\nЎзбекистон Республикаси Олий Мажлиси Қонунчилик палатаси Спикери Н.Исмоилов билан суҳбатда 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси асосида барча тармоқларда кенг кўламли ислоҳотлар амалга оширилаётгани қайд этилди.\nИкки мамлакат қонун чиқарувчи органлари ўртасидаги алоқалар фаол ривожланмоқда. Жумладан, парламентлар вакилларининг делегация алмашувлари қонун чиқарувчи органлар ўртасидаги алоқаларни мустаҳкамлашда муҳим аҳамият касб этмоқда.\nТадбирда меҳмонларга Ўзбекистоннинг икки палатали парламенти фаолияти тўғрисида маълумот берилди. Парламентлараро ҳамкорликка доир масалалар юзасидан фикр алмашилди.\nҚозоғистон парламенти делегацияси Мустақиллик майдонига ташриф буюриб, ҳурриятимиз, порлоқ истиқболимиз ва эзгу ниятларимиз рамзи бўлган Мустақиллик ва эзгулик монументи пойига гул қўйди, пойтахтимизнинг диққатга сазовор жойлари билан танишди.\nМатназар Элмуродов, Улуғбек Шоназаров, ЎзА


Мажбурий меҳнат ва маҳсулот сифати: Одамлар Намангандаги кластердан розими? - EFFECT.UZ\nМажбурий меҳнат ва маҳсулот сифати: Одамлар Намангандаги кластердан розими?\n. 18:55 | 11.02.2021\nПрезидент Шавкат Мирзиёев ташаббуси билан 2019 йил Наманганда Art Soft Tex Cluster ташкил топди. Кластер Мингбулоқ ва Поп туманида 23 минг гектар ер майдонида пахта хом-ашёси, 19 575 гектарда ғалла ҳосили етиштиради.\n“Кластер ташкил топгандан кейин йилма-йил ҳосилдорлик ошган бўлиб, жумладан, фермерларга қулайлик яратиш мақсадида Россиядан таркибида 52 фоиз фосфор мавжуд бўлган амафоз дори ва ўғитлари олиб келинган. 2019-2020 йилларда 1000 га яқин техникаларни банк-кредитлари асосида олинган маблағларга сотиб олдик.\nЯнги ва замонавий “Класс доминатор” комбайнлар, тракторлар, “Кейс класс” русумли жами 39 та пахта териш машиналарини олиб келдик.\n2020 йилнинг ўзида бу техникалар ёрдамида 10-15 минг тонна пахтани териб олишнинг уддасидан чиқдик. Мажбурий меҳнатнинг олдини олишга ва маҳсулот сифати ошишига эришдик”, дейди Art Soft Cluster Holding Group компанияси бош директори 1-ўринбосари Миршоҳид Бекмуродов.\nПрезидентнинг қарор, фармон ва фармойишларига биноан, биринчи навбатда кластерда илмий-тадқиқот марказини ташкил қилинган. Тупроқ ва унинг таркибини ўрганиш йўлга қўйилган. У икки тармоқ: аграр ва тўқимачилик йўналишларини ўз ичига олади.\nБундан ташқари, 2020 йилнинг ўзидаёқ 100 миллиардлик янги техникалар ҳарид қилинган. 2021 йилда Мингбулоқдаги Гигант массивида 5 та лойиҳа амалга ошириш режалаштирилган. У пахта ва ёғ заводи, дон ҳамда омухта ем ишлаб чиқариш корхонаси ва лабораторияларни ўз ичига олади. Бу лойиҳанинг қиймати 65 млн доллардан иборат бўлади.\nҲозирда Uzonline.uz ва Агробанк томонидан ҳужжатлар тайёрланиб кредит олиш масалалари кўриб чиқилмоқда. Яратилаётган лойиҳада 2000 га яқин иш ўрни яратилиши кутилмоқда. Трикотаж маҳсулотларига талаб ошганлигини инобатга олиб, Мингбулоқ ва Поп туманларида ҳар бири 300 ўринли трикотаж корхонаси қуриш режа қилинган.\nTeglar:Art Soft Tex Cluster, Наманган\nЎзбекистон МТЖ Россия клуби билан ўйнайди\nЎзбекистонда “Sputnik V” вакцинаси рўйхатдан ўтказилмоқда\nНаманганда 19 ёшли фуқаро ўгай отасини пичоқлади\nНаманганда «Жигули» уриб юборган чол ва унинг 2 ёшли набираси вафот этди\n«Сирдарё» дарёсидан 26 ёшли аёлнинг жасади қидирилмоқда\nКосонсойга энг керакли бўлган аппарат олиб келинди